text:
N’ubwo iteka tubona ubuzima burimo inzitane akenshi hari igihe tuba twazikururiye,izi nzitane zidutera kwicuza ndetse no guharika umutima ariko kandi hari igihe tugira ngo n’umwaku utugendaho,hari uburyo muntu yagakwiye kwitwa mu bibazo by’ubuzima kabone n’ubwo byaba bimena umutwe nk’ibyo umukunzi wacu ,Kenneth yahuye nabyo.
Mbere na mbere yaradusuhuje ariko adusaba ashimitse ko izina twarihindura natwe turabimwemerera, yagize ati” Njyewe mfite imyaka 39,narize ndanginza amashuli yisumbuye ndetse nabonye akazi vuba cyane kuko nticaye n’umwaka n’umwe ,n’ukuvuga maze imyaka isaga 19 mu kazi,gusa ibi sibyo ngira ngo mbaratire kuko iyo akazi kaba gacyemura byose nakabaye nza kuri YEGOB nsoma amakuru nanatanga ibitekerezo gusa nsinze ngisha inama nk’uwayobye kandi mfite urwanjye.
Ndatebye ,nyuma yo kubona akazi nashatse umugore mfite imyaka 37,uyu mugore twari tumaze imyaka 6 dukundana,kuva mbere hose nari ntarigeze ntereta kabone n’ubwo nize muri internat,gutereta nabifataga nk’ubushurashuzi kandi koko ababikoraga aho twigaga bose babaga bagamije gukora ibidakorwa birimo gukora mu majipo y’abakunzi babo,,,,,n’ibindi ntabasha kurondora abenshi namwe muzi.
Uku kwikomeraho byantega ikimwaro iyo habagaho gusererezanya hagati y’abasore twabanaga ,bamwe bati” intama yarankandagiye ” rimwe na rimwe nti” nda mufite ariko nsingombwa ngo mumumenye kuko mwamuntwara” ariko nabaga nikura mu isoni ntawe narimfite kuko natekerezaga ko hakiri igihe kandi ko ikiri imbere ari ukubanza gustinda ikizami cya leta ibindi bikaza nyuma.
Nyuma ikizami naje kugitsinda maze kugera mu kazi nahuye n’umukobwa n’umva antwaye umutima,narigoye dore ko bitari byoroshye ,mubwira ko mukunda nawe arankundira arankunda,twabanye nk’abakunzi koko,twariye ubuzima ,twarasohokanye yazaga iwacu barumuna banjye bakamumenya ,nanjya iwabo bakanyakira nk’umukwe ,nibyo koko ntibibeshyaga naramukundaga kandi nariyemeje kuzabana nawe.
Nyuma y’imyaka 6 dushaka ubuzima ,twembi twemeranyije ko tugomba kubana cyane ko ubusiribateri twari tuburambiwe, Twarasezeranye dukora ubukwe ,turabana,tukimara kubana nagize amahirwe ku kazi bahita banzamura mu ntera ariko bansaba kujya kwiga hanze kugira mbashe gushobora umwanya narimbonye nta nkomyi,ubwo mu rugo rwacu amata yari abyaye amavuta ariko kandi hazamo ikibazo cy’uko nagombaga kumara hanze umwaka wose.
Kubw’ibyo mbisabwe n’umugore wanjye yambiwye ko ntasiga muteye inda kuko ngo yazamererwa nabi mu gihe cyose yazatwita ndahari kuko wenda mpari nanjya mufasha kwakira ubwo buzima bushya,birumvikana nsinari kumunaniza kuko yari mu kuri naramwemereye ariko twumvikana ko ningaruka ntakindi ari ukwagura umuryango.
Murumuna wanjye yaje kwiga kaminuza i Kigali maze mu bwira ko niba kuba mu icumbi byamubangamira yaza akaba mu rugo cyane ko yarazi urugwiro n’urrukundo umugore wanjye aranganwa,Murumuna wanjye yaraje ,ndagenda,gusa ntiyafashe icumbi gusa kukio yanatinyutse kwiha uwo nakoye.
Nsinarinzi ko bishoboka ariko kuri ubu ndabihamya ko bishoboka,gucibwa inyuma bibaho,kandi ba mutima mucye buzuye isi,maze kugenda uyu mukobwa yatangiye gusaba na murumuna wanjye nk’ibisanzwe ,bisanzuranaho biratinda,kugeza,ubwo ngo yabashaga kumusanga mu cyumba yambaye cyangwa atambaye.
Ibi nibyo byavuyemo kuryamana ,maze nawe akuriza gutwita ,nkiri iyi abantu barambwiraga bati” wasize ugakoze’ nanjye nti”agaki?” bakagira ngo ndiraza i Nyanza nyamara disi ndimenye ko bavuga ko uwiwanjye atwite ,naje kubimenya ubwo namusabaga agafoto akajya abyanga nyuma musaba ko namuhamagara kuri Skype nkubitwa n’inkuba mbonye afite inda nkuru.
Namaze igihe ntavuga nasabye gutaha amasomo asigaje amezi abiri ngo arangire ,ngeze iwanjye nsanga umugore aratwite,naje mutunguye ariko nsanga murumuna wanjye yaratorongeye na n’ubu ntawe uzi aho aherereye.
N’amarira menshi yanze kugira icyo ambwira,nanjye n’umujinya uvanze n’agahinda naramurebaga nk’umva ubutindi,nkumva isi yaranshiriyeho ariko nagera hanze bambwira bati “waragakoze!!!” ngaseka nagera i wanjye nkikingirana nkarira,,ibihe bikomeye ku mutima wanjye ,igihe cyarageze musaba ko niba atabasha kumbwira ibyabaye ,basi yafata urupapuro akandi uko byagenze ….,yararufashe arabyandika ,maze arusiga mu cyumba.
Nibyo ukuri narakumenye ariko inzira yo kubabarira iragoye,ikimwaro cy’ibyo yakoze kiramutugatuga ariko nanjye numva ntamahoro mfite ,ngataha niganyiriza kuko uwo mbansanze ahorana ubwoba ndetse hari ubwo asanga ndira nawe akarira,rimwe na rimwe ngacyeka ko aba yiriza.
Ndibaza urwo nubatse niba rwarashinze imizi kuri shitani,ndibaza niba ari umwaku navukanye ,ndishakamo umutuzo mu mutima nkawubura,nsinshyira uturaso ku mubiri kuko no kurya numva ntacyo bimbwiye,rimwe na rimwe ntekereza kubibwira abagabo bagenzi banjye ariko ngatekereza ko bampa urwamenyo bakanyita”uwakwereye murumuna we” gusa ngize umutima wo kubyandikira YEGOB,kuko nziko abayisura batanga inama kandi zikwiye.
Nawe untucye,n’ushaka unyite indangare cyangwa Ntabwenge ariko wibuke ko isi ifite uburyo idutwara kandi ikindi ubuzima tubamo bugira ibyabwo,niyo wantuka rero wibucye no kumpanura kuko njyewe ndiho ntariho. Urakoze”


c: text/html

text:
“Ku Bayuda nabaye nk’Umuyuda kugira ngo nunguke Abayuda, no ku batwarwa n’amategeko nabaye nk’utwarwa n’amategeko nubwo ku bwanjye ntatwarwa na yo, kugira ngo nunguke abatwarwa n’amategeko. Ku badafite amategeko nabaye nk’udafite amategeko, kugira ngo nunguke abadafite amategeko, ariko ku Mana sindi udafite amategeko ahubwo ntwarwa n’amategeko ya Kristo.”1Abakorinto9:20-21“
Nimunkunda muzitondera amategeko yanjye. Nanjye nzasaba Data, na we azabaha undi Mufasha wo kubana namwe ibihe byose,”Yohana14:15-16. Zaburi 84:8 hagira hati: “Bagenda bagwiza imbaraga, Umuntu wese wo muri bo aboneka mu maso y’Imana i Siyoni."
Iyo tuvuga ngo tujyenda tugwiza imbaraga, zigomba kwiyongera uhereye igihe umuntu yakiriye Yesu nk’umwami n’umukiza kugeza igihe umuntu apfuye. Izo mbaraga tuziheshwa no gukurikiza neza amategeko ya Yesu kristo. Mbese ni gute twagwiza izo mbaraga?
Imbaraga tugwiza ntabwo ari imbaraga zisanzwe ntanubwo ari imbaraga zituma duterura imitwaro iremereye, ahubwo ni imbaraga ziduhesha kuneshesha ikiza ikibi. Izi mbaraga zizaba mu bera aribo bana b’Imana uhereye ku munsi Data wa twese mwamenyaniyeho kujyeza ku munsi w’imperuka.
Ese izo mbaraga tuzikura hehe? cyangwa tuziheshwa n’iki? izo mbaraga tuziheshwa n’urukundo rw’Imana hamwe no gukomeza gukurikiza amategeko Yesu Kristo adutegeka.
Mbere yo kuvuga ku mategeko, dore uko Imana igira inkundo z’uburyo bubiri:
Urukundo Imana ikunda abantu bose (Yohana 3:16) "Kuko Imana yakunze abari mu isi cyane, byatumye itanga Umwana wayo w’ikinege kugira ngo umwizera wese atarimbuka, ahubwo ahabwe ubugingo buhoraho." Uru rukundo Imana irufitiye abantu bose: Umupagani, umukristo, umurozi, umusambanyi, indaya, n’abasinzi, uwishyira hejuru n’uwicisha bugufi. Kuko Imana itanga umwana wayo ngo aze mu isi aducungure, ntabwo yaje gucungura bamwe ngo abandi ibareke, oya! Yaje kuducungura twese abari mu isi kugira ngo uzamwizera wese azahabwe ubugingo buhoraho
Urukundo rudasazwe. imigani 8: 12 (Nkunda abankunda kandi abanshakana umwete nibo bazambona). Uru ni urukundo Imana ikunda abantu bayikunda. Ni urukundo rutari ikigare, ni urukundo rw’umwihariko kuko ari urukundo Imana ikunda abantu bayikunda gusa.
Ese ni inde muntu ukunda Imana cyane kurusha abandi? Mbese ni uzi kuririmba neza kurusha abandi? Ni uzi guhanura se kurenza abandi? Kubwiriza neza se? kwitanga cyane se? ……. Oya! kuko abavuga ngo mwamwi mwami sibo bana b’Imana. Ni inde ukunda Imana? Umuntu ukunda Imana ni umuntu witondera amategeko yayo yose akubahiriza icyo Imana imushakaho. Kuririmba, no guhanura, kubwiriza neza n’ibindi bisa gutyo si byo bigaragaza ko mukundana n’ Imana. Ikimeyetso ni kimwe gusa cyerekana ko umuntu akundana n’ Imana, ni uko agomba kwitondera amategeko yayo.
Ese ayo mategeko ni ayahe? Kuva 20:1-26
Pawulo yayavuzeho mu buryo bune:
Abayuda, abantu bakomoka kuri Aburahamu bari bazwiho gukurikiza neza amategeko ya Mose kuko bibwiraga ko ari bo bantu bazajya mu ijuru gusa, kuko bazi ko nta wundi muntu ukijijwe uretse bo gusa, badufataga abandi nk’abanyamahaga. Kandi bazi ko hari Mesiya uzaza kuko batigeze bamenya ko Yesu yaje kudupfira ubwo twari dupfuye rubi tuzize ibyaha byacu.
Abatari abayuda ariko batwarwa n’amategeko: Umuntu utwarwa n’amategeko arangwa n’uko akora icyari cyo cyose kugira ngo bamurebe, bamushime yihimbaze mu kimbo cy’uko yakoze ngo ashimishe Imana arishimisha ubwe. Kandi agakora yisanisha nayo mategeko kuko kenshi usanga ajyendana n’ibihano k’umuntu utayubahirije, n’uyu nawe ajyerageza buryo ki ajyendera mu nzira z’amategeko neza kandi ibyo akora bitamurimo.
Akabikorera kugira ngo hatagira umuntu umubaza icyatumye ataboneka aho yarasazwe aboneka, niba yari umuririmbyi abikora ngo umuyobozi wa korari atagira icyo amubaza. Si uko biba bimurimo ariko ibyo ndababwiza ukuri ko ntagororano zirimo rwose. Iyo umuntu akora ibintu nk’ibyo abitegekwa birajyenda bikamubera umutwaro umuremereye cyane ku buryo iyo abirimo yumva bimubagamiye, akumva ko hari andi mahirwe yahombye kubera umutwaro wo gukorera Imana yikoreye mu kimbo cy’uko gukorera Imana bimubera byiza we bira mubagamira. Bigatuma hari ibyo adakora kubera umutwaro wamuremereye, akagerageza kuwutura hasi ngo aruhuke.
Umusaruro ubivamwo, iyo umurebye ntumenya aho yavuye, nta mpiduka zibaho mu buzima bwe bwa buri munsi bwo gukorera Imana. Uyu muntu arangwa no gukora ibintu bitaba mu mutima we ntabwo afata agakiza nkikintu kiza ahubwo agifata nk’umutwaro yateretsweho. Uyu muntu kudakora ibyaha kwe si uko aba adashaka kubikora ahubwo ni uko ahora yibaza ngo ‘Aramutse abikoze yakwihanira hehe?’ arimbere yabo abeshya ngo arakijijwe Imana idutabare! Kandi aba aziko hari umusaraba w’agakiza yikoreye.
Ntiyasambana, ntiyakwiba ,ntiyakwica,….. kubera uyu mutwaro yikoreye ariko aramutse abonye aho awurambikaho gato yahita aba nk’ihene iciye ikiziriko: Kwiba yakwiba, gusambana yasambana, kwica ya kwica, nta ngeso n’imwe mbi atakora kuko yabuze umwanya wo kuzikora yikoreye umusaraba w’agakiza.
Abatari abayuda ariko badatwarwa n’amategeko: Aba bo nta kintu na kimwe kibatangira kuko ibinejeje imibiri yabo nibyo bakora. Iyo bararikiye gusambana barasambana, kwiba bariba, muri make bakora byose kamere irarikira. Aba bantu gukora icyaha bumva ari kintu kiza cyane nta soni baterwa no gukora icyaha kuko batamenye ko Yesu yaje kuducungura ataje kudushyigikira kuguma mu byaha.
Naho umuntu utwarwa n’amategeko ya Kristo aba anezerewe: Iyo umuntu afite itegeko rya Kristo rikubamo ukajyendana naryo, icyo ukoze cyose kizakubera kiza ariyo mpampu Yesu yavuze ko ataje gukuraho amategeko ahubwo ko yaje kuyakomeza. Pawulo we yanyuzwe no gutwarwa n’amategeko ya Yesu, yabivuga neza ati “Ariko ku Mana sindi udafite amategeko ahubwo ntwarwa n’amategeko ya Kristo”.
Ntabwo Imana ishaka ko uhagarara mu bintu bigaragara gusa, ishakako twinjira neza mu mihamagaro Imana iduhamagara haba ku muhamagaro w’agakiza cyangwa ku mu hamagaro w’imirimo. Biba byiza cyane iyo ubikoze wubahiriza amategeko Imana idutegeka, kugira ngo imirimo dukora igaragare mu maso y’i Siyoni.
Ukwiye kwijyenzura ukisuzuma, ukarebako ibintu byose ukora ubikorera mu mategeko y’Imana kuko gukora udakorera mu mategeko y’Imana, ukora ibintu byose bikuvuna utabohokeye Imana kandi umurimo nk’uwo nta ngororano. Dukwiye gukora tujyendera ku mategeko ya Yesu dutera ikirenge mu cya Pawulo kugira ngo kuri wa munsi w’urubanza tuzabone ingororano nziza z’ibyo twakoze byose mu gihe twamaze dukorera Imana . Guhera none fata umwanzuro winginge Imana mwongere mube ishuti nyanshuti, bizaguhesha igihembo cyiza mumirimo yawe yose ukorera imbere y’Imana. Imana ibahe umugisha
Umwigisha: TURAHIRWA Aimable
Source: Cepurnyarugenge
[email protected]

robotstxt: allowed

filter: keep


text:
Perezida Paul Kagame yavuze ko u Rwanda n’u Burundi biri mu nzira zo kunoza umubano kubera ubushake bugaragara ku mpande zombi, ariko ikibazo gisigaye ku ruhande rwa Uganda ku buryo ngo atabasha no kumva uko giteye. Ibi yabitangaje ubwo yasozaga inama y’iminsi ibiri ya Komite nyobozi yaguye y’Umuryango FPR Inkotanyi, kuri uyu wa Gatandatu.
Yavuze ko Abanyarwanda bakeneye amahoro ngo bakore ibibareba bijyanye no guteza igihugu imbere, ko nta we bifuza kubangamira cyangwa ngo ababangamire.
Ati “Ayo mahoro dushaka, turayashaka kugira ngo tubone uko twikorera ibyo tugomba gukora. Abaturanyi bacu benshi, ariko ni bane gusa, ngira ngo abandi bose tumeranye neza usibye wenda nk’umuturanyi umwe gusa.”
“Kera bari babiri, uwa kabiri navuga igihugu cy’amajyepfo, u Burundi, ubu turi mu nzira yo gushaka uko twumvikana ariko ngira ngo ubu twe n’abarundi turashaka kubana, na bo kandi bamaze kwerekana iyo nzira.”
Yakomereje kuri Repubulika ya Demokarasi ya Congo, avuga ko ibibazo byahozeho ibihugu byombi bifatanya kubikemura, ku buryo ubu ibintu bimeze neza.
Perezida Kagame yavuze ko Tanzania yo nta kibazo yigeze igirana n’u Rwanda. Yakomeje ati “Abaturanyi b’Amajyaruguru badufiteho ikibazo, n’ubu njye nabayeyo, nakoranye na bo, ngira nte, umbajije neza ngo nkubwire imizi yacyo, ntabwo mbisobanukiwe bihagije.”
“Ariko icyo narangirizaho cy’ibyo ngibyo, njyewe nzasakara inzu yanjye kugira ngo ntanyagirwa. Nzashyiraho imiryango idadiye ngo utanyinjirana ugatwara ibyanjye. Wanyinjiranye kandi nzagusohokana. Hanyuma tubane, dushyire twizane, uwizanye nabi na we azasubizweyo mu buryo butaruhanyije.”
Perezida Kagame yabwiye abayobozi ko ibikorwa byabo ari byo bikingira igihugu umwanzi, ku buryo bagomba guhora bazirikana inshingano bafite kandi bakazubahiriza.
Yavuze ko iyo ushaka kuba mu nzu yawe utanyagirwa, ntihagire uza nijoro ngo agushimutire amatungo cyangwa asahure ibyo wejeje, wubaka inzu ikomeye kandi ifite imyugariro ikomeye
Ati “Rero twebwe twirebe nk’umuntu ufite urugo, ahantu hari ibyo byose. Hari imvura, izana n’miyaga myinshi, hari abantu b’abashimusi. Iyo urangaye, iyo udakinze umuryango, iyo utugariye, hari abazaza bagatwara ibyawe ku buryo bworoshye.”
“Ndagira ngo rero aho duhera ha mbere, twubake inzu ifite umusingi, ikomeye, ifite inzugi zikomeye, isakaye neza, ku buryo imvura nigwa turyamye, inzu itava ngo imvura idusange mu nzu yacu aho turi.”
Yavuze ko igihe bazaba bujuje inshingano zabo, ibyo abandi babavugaho nabyo bizajya binyomozwa bitamaze kabiri.
Yatanze urugero kuri raporo yigeze gusohorwa na Human Rights Watch ivuga abantu bishwe mu turere dutandukanye mu Rwanda kandi bazira ibyaha byoroheje nk’ubujura, ariko biza kugaragara ko bariho, ko n’inkuru y’uko bapfuye batayizi.
Ati “Mbese koko iyo baza gusanga barapfuye? Ni ukuvuga ngo twagombaga kuba twarakoze nabi kuko abantu babaga barapfuye, ariko kuba barabasanze, ubwabyo birisobanura, abantu bakavuga ngo twicwa n’iki ahubwo?”
Yavuze ko u Rwanda rufite ibibazo byinshi, bityo n’uburyo bwo kubikemura bugomba gukenera imikorere yihariye, hagakoreshwa amikoro make ahari hagamijwe kugera kuri byinshi.
Igihe umuntu azashaka kumera no gukora nk’abandi kandi badahuje ibibazo, ngo azaba yatatiriye inshingano za RPF z’uburyo abantu bagomba gukorera u Rwanda mu buryo bw’ubudasa.


text:
Mu mudugudu wa Rusororo mu kagari ka Rwamiko mu murenge wa Matyazo haravugwa urugomo rwakorewe umukuru w’umudugudu wa Rusororo Tubanambazi Jean Baptiste watewe ibyuma n’abaturage ubwo yajyaga kubakiranura mu makimbirane bari bafite.
Abaturage barimo Kwizera Jean de Dieu w’imyaka 19 na mukuru we Havugimana Jean Baptise w’imyaka 25 , bene Hafashamungu Stephano na Twagiramungu Lucie ku wa 15 Nzeli 2020 bagiranye amakimbirane mu rugo iwabo bapfa ubujura basanzwe bakora bushingiye ku myaka n’amatungo.
Ubwo bashanaga abaturage barahuruye , mu guhurura bitabaza n’ubuyobozi aribwo umukuru w’umudugudu wa Rusororo Tubanambazi Jean Baptiste anawe wagiye gutabara ariko akigerayo aterwa ibyuma mu gatuza no mu mbavu ubu akaba arwariye mu bitaro bikuru bya CHUK.
Ubuyobozi bw’akagari bukimenya iki kibazo bwihutiye kugera aho byabereye bufata bamwe mu bagize uruhare mu gutera icyuma uyu mukuru w’umudugudu aribo ababyeyi b’aba bana Hafashamungu Stephano n’umugore we Twagiramungu Lucie , abana babo Kwizera Jean de Dieu na mukuru we Havugimana Jean Baptiste bashyikirizwa RIB kuri Sitasiyo ya Kabaya mu karere ka Ngororero.
Nkuko Raporo y’umunyamabanga nshingwabikorwa w’akagari ka Rwamiko VALUE NEWS ifitiye Kopi ibivuga ngo aba basore bombi bashakishwaga n’inzego z’umutekano kubera urugomo bari barakoreye Maniragaba Jean Marie Vianney kuwa 12 /09/ 2020 saa tatu za mu gitondo (9h00) kuko ngo basanzwe ari abanyarugomo mu kagari.
VALUE NEWS iganira na bamwe mu baturage batuye muri uyu mudugudu wa Rusororo bayitangarije ko nyuma yo gutera icyuma umukuru w’umudugudu wa Rusororo , nyina w’aba basore yafashe icyuma bakoresheje aragihanagura kandi ko ariwe wagicurishije kugira ngo bazajye bagikoresha mu kwivuna ababakoma mu nkokora.
Amakuru avuga ko abana be ari abajura. Ikindi na none abaturage batangarije VALUE NEWS ngo nuko umwe mu bana be Kwizera Jean de Dieu yaramaze igihe gito avuye mu kasho kubera nanone urugomo yari yarakoze mu kwezi kwa Kamena 2020 , ariko akimara gufungurwa yigambaga ko azica abantu 13 agasubira muri Mabuso.
Abaturage babwiye VALUE NEWS ko bababajwe nuko bamwe muri bo batangiye gufungurwa kandi bigamba ko bagiye kugurisha ibyo bafite byose n’abasigaye muri Sitasiyo ya Polisi ya Kabaya bagataha.
Mu gushaka kumenya neza iby’iyi nkuru , VALUE NEWS yagerageje guhamagara umunyamabanga nshingwabikorwa w’umurenge wa Matyazo Tuyishime Dieudonne aritaba ariko avuga ko ikibazo agiye kugikurikirana akamenya impamvu abaturage bakekwa ko bagize uruhahare mu gutera icyuma umukuru w’umudugudu bari gufungurwa umwe ku wundi kandi ko azabitangariza itangazamakuru.
Icyo abaturage bibaza
-Ni kuki abantu batera ibyuma umukuru w’umudugudu bikagera aho ajyanwa mu bitaro bikuru bya CHK kugeza na n’ubu ubuyobozi bw’umurenge n’akarere bukaba butarasura abaturage ngo bahumurizwe ahubwo abakekwa kubigiramo uruhare bakaba bari gufungurwa umwe ku wundi?
-Ese ko hatewe icyuma umukuru w’umudugudu , undi muturage uzongera kuvuga ninde cyangwa ngo atange amakuru muri ya gahunda ya Leta yo gutangira amakuru ku gihe kandi vuba mu Siloga igira iti “ Mugire umutekano” , bagasubiza bagira bati “ Buri wese abe ijisho rya mugenzi we , dukumira icyaha kitaraba, dutangira amakuru ku gihe kandi vuba.”
SETORA Janvier.


text:
Umuramyi Christian Irimbere arangamiye kwamamaza Yesu akora indirimbo mu ndimi nyinshi
Yanditswe na: Ubwanditsi2020-10-07 02:52:43
Umuhanzi Jean Christian Irimbere uri mu kiragano gishya cy’abakora indirimbo zihimbaza Imana, yatangaje ko afite intego yo gukora indirimbo zitandukanye mu ndimi nyinshi kugira ngo amahanga amenye birushijeho ko Yesu ari Umwami.
Christian Irimbere usengera mu Itorero Evangelical Restoration Church riyoborwa na Apôtre Ndagijimana Joshua Masasu, agejeje indirimbo enye zirimo ‘Obrigado’, ‘Ndi hano’, ‘He is with you’ ndetse na ‘Ntuhemuka’ iherutse gusohoka.
Impano ye yatangiye kugaragarira ku ndirimbo yise “Ndi hano” ivuga ku muntu ukumbura ibihe byo guterana n’Imana, nyuma y’igihe kinini aba amaze ahugiye mu by’Isi ashakisha ubuzima.
Mu gihe cy’amezi arenga 11 imaze isohotse, imaze kurebwa n’abantu barenga ibihumbi 450. Ndetse Christian Irimbere avuga ko yatunguwe n’uburyo yakiriwe, kuko ibitekerezo bya benshi bagaragaje ko yabibukije bya bihe bidasaza n’Imana.
Abantu batandukanye bavuze ko uretse ubutumwa bwiza bwuzuye iyi ndirimbo, uyu musore anafite impano itangaje, kandi ko iyi ndirimbo bagiye bayohereza bagenzi babo, kugira ngo n’abo bagerweho n’ibyiza.
Christian Irimbere yabwiye INYARWANDA, ko yinjiye mu muziki uhimbaza Imana afite intego yo gukora indirimbo ziri mu ndimi nyinshi ku buryo amahanga azamenya Imana binyuze muri we, kandi akazirikana ko Yesu ari umwami.”
Avuga ko ashaka kugira uruhare mu isura nshya ya gospel, ku buryo igera ku rwego rushimishije. Ngo azabikora binyuze mu gukora no gutegura ibitaramo binini byo guha ikuzo Imana.
Ati “Gahunda yanjye n’iyo kugeza kure Gospel mbinyujije mu ndirimbo. Ubu ng’ubu ndi muri studio ndi gukora Album izarangirana n’uyu mwaka ‘Imana ibyemeye.”
Irimbere yavuze ko ari gutegura Album ya mbere afite icyizere cy’uko azayirangiza mu mpera z’uyu mwaka
Jean Christian Irimbere yabonye izuba mu 1992. Ni umwana wa Gatatu (Ubuheture) mu muryango urimo abakobwa babiri na murumuna we umwe.
Ni umwe mu bahanzi baririmbye muri korali z’abana, urugendo rw’umuziki by’umwuga yarutangiye mu 2016, bivuze ko imyaka ine ishize ahembura imitima ya benshi.
Ku myaka 15 y’amavuko nibwo yiyumvisemo impano yo gukorera Imana abinyujije mu bihangano bye.
Aherutse gusohora indirimbo yise ‘Ntuhemuka’, yanditse ashaka guhamya ukwizerwa ku Imana. Avuga ko ari nka kwa kundi uba mu bihe byo gutekereza ku hazaza hawe ufite ubwoba, nyuma ukibuka ibyo Imana yagutambukije; ukibuka uko yabaye iyo kwizerwa ugahita uzamura ijwi uti ‘Ntuhemuka’.
Uyu musore asanzwe ari umuhanzi uzi no gucuranga ibicurangisho bitandukanye birimo nka piano, gitari akusitike, ingoma n’ibindi. Irimbere waririmbye muri korali Inshuti za Yesu, yanakoranye indirimbo n’abaramyi barimo Serge Iyamuremye, Arsene Tuyi na Gogo Gloria.
Umuhanzi mu ndirimbo zo kuramya no guhimbaza Imana, Christian yatangaje ko ashaka gukora indirimbo mu ndimi nyinshi kugira ngo amahanga amenye Yesu
REBA INDIRIMBO "NTUHEMUKA" Y’UMUHANZI CHRISTIAN IRIMBERE


text:
Aya marushanwa biteganyijwe ko azatangira mu Ukwakira 2021, nyuma y’itangira ry’umwaka w’amashuri 2021/2022.
Ayo marushanwa azakorwa n’abanyeshuri aho bazarushanwa gusoma ibitabo bitatu byemejwe gukoreshwa mu mashuri byanditswe n’Abanyarwanda birimo icyitwa ‘Ndi Umunyarwanda, Isano Iduhuza’. Iki gitabo kizasomwa n’Abanyeshuri biga mu mwaka wa Gatatu kugeza mu mwaka wa Gatanu w’Amashuri abanza.
Byitezwe ko icyo gitabo kizafasha abanyeshuri kumva ko ari Abanyarwanda, bityo bakure bakunda igihugu cyabo n’abagituye.
Igitabo cya kabiri abanyeshuri bazarushanwa gusoma ni icyitwa ‘Indangagaciro mu bana bato’, kizasomwa n’abanyeshuri biga mu mwaka wa Gatatu kugeza mu wa Gatanu w’amashuri abanza.
Byitezwe ko kizafasha Abanyeshuri kwiga neza indangagaciro na kirazira zibafasha gukura ari abana babereye u Rwanda.
Igitabo cya gatatu kizasomwa n’abarushanwa ni icyitwa ‘Urubyiruko Dufitanye Igihango", kigaragaza igihango Urubyiruko rw’u Rwanda rufitanye na Perezida Paul Kagame mu kubaka u Rwanda rubereye bose.
Iki gitabo kizasomwa n’Urubyiruko rwiga guhera mu mwaka wa gatandatu w’Amashuri abanza n’abiga mu myaka yose y’amashuri yisumbuye
Umuyobozi w’Urugaga rw’Abanditsi mu Rwanda, Hategekimana Richard, yavuze ko aya marushanwa ari ingenzi ku banyeshuri kuko bizabafasha gukurana umuco wo gusoma no kwandika, ari nako bacengera indangagaciro na kirazira by’umuco Nyarwanda.
Abanyeshuri bazatsinda bazahabwa ibihembo birimo amagare, mudasobwa, ibitabo, amatelefone, ibikapu byo gutwaramo amakayi, amakayi, amakaramu, imipira yo gukina, amafaranga y’ishuri ndetse n’ibyangombwa by’ishimwe (Certificates).
Uretse abanyeshuri, Hategekimana yavuze ko ibigo by’amashuri bizaza ku isonga nabyo bizahembwa.
Ni amarushanwa azaba ku rwego rw’igihugu, abazatsinda ku rwego rw’igihugu bazahemberwa muri Kigali Convention Centre. Biteganyijwe kandi ko ku bazaba batsinze bakagera ku rwego rw’igihugu, mbere yo guhembwa bazakora umwiherero w’iminsi itatu.
Hategekimana Richard yavuze ko icyo bifuza ku bayobozi b’ibigo by’amashuri, ari ukwitabira ayo marushanwa no gutangira gukangurira abanyeshuri kwitabira.


text:
Asaga miliyari 3.5 azifashishwa mu buhinzi bw’amashyamba
Yanditswe na SEZIBERA ANSELME
Guverinoma y’u Rwanda yahawe inkunga n’ikigega ‘Nordic Development Fund’ (NDF) ingana n’amayero miliyoni 3.382 ahwanye n’amafaranga y’u Rwanda 3.556.903.489 azakoreshwa mu guteza imbere ubuhinzi bw’amashyamba, imikoreshereze y’ibicanwa bituruka ku biti ndetse no kongera ubuziranenge bw’imbuto z’amashyamba.
Ibyo bikaba byaragaragajwe ejo hashize tariki ya 6 Gashyantare 2018 ubwo hasinywaga amasezerano hagati y’Ikigo k’Igihugu gishinzwe kubungabunga ibidukikije (REMA) n’Ikigo k’Igihugu gishinzwe Amazi n’Amashyamba (RWAFA) kizabishyira mu bikorwa.
Umuyobozi mukuru wa REMA Eng. Coletha Ruhamya, avuga ko inkunga batewe izifashishwa mu gushyira mu bikorwa umushinga mushya witwa “Improving The Efficiency and Sustainability of Charcoal and Wood fuel Value Chains”.
Nk’uko abisobanura iyo nkunga NDF yateye u Rwanda binyuze muri Banki y’Isi ikaba ije yiyongera ku bikorwa by’umushinga ugamije kugarura ishusho kamere y’amashyamba no kuyabungabunga uzwi nka LAFREC usanzwe ushyirwa mu bikora na REMA.
Eng. Ruhamya avuga ko mu bikorwa bizaterwa inkunga binyuze muri uwo mushinga mushya harimo kuvugurura no gutera amashyamba mashya, kongera ubuziranenge bw’imbuto z’amashyamba, guteza imbere imikoreshereze myiza y’ibicanwa bituruka ku biti, gushakisha no gukwirakwiza uburyo bushya bwo gutanga ingufu zifashishwa mu nganda z’icyayi no mu ngo (Promotion of alternative sources of energy).
Agira ati: “Iyo nkunga iradufasha kongera ubuso buteweho amashyamba, guteza imbere imitunganyirizwe y’ibikomoka ku biti, kongera ubuziranenge bw’imbuto z’amashyamba, guhanga imirimo mishya, kurushaho kuzamura ubudahangarwa ku ngaruka ziterwa n’imihindagurikire y’ibihe, ndetse no kuzamura imibereho y’Abanyarwanda muri rusange”.
Eng. Ruhamya atangaza ko ibikorwa byo guteza imbere ubuhinzi buvuguruye bw’amashyamba bizibanda mu bice bikikije Pariki y’Igihugu ya Gishwati-Mukura.
Akomeza avuga kandi ko hagendewe ku byagezweho no ku igenamigambi ry’Igihugu ryerekeye guteza imbere amashyamba, uwo mushinga mushya uzanakorana n’abaturage mu gufata no gutunganya neza amashyamba yabo ndetse no kongera umusaruro uturuka ku biti.
Eng. Ruhamya yanavuze ko hazabaho kongerera ubushobozi Ikigo k’Igihugu k’Imbuto n’Amashyamba (National Seed Centre), gufasha inganda zitunganya icyayi ndetse n’abaturage kubona ibindi bicanwa bitangiza ibidukikije bakwifashisha mu mirimo yabo ya buri munsi.
Agira ati: “Twishimiye uko dukomeza gukorana n’abafatanyabikorwa bacu ndetse n’ikizere bakomeza kutugaragariza. Ubufatanye nk’ubu budufasha kugera ku ntego yacu yo kugira ibidukikije bibungabunzwe mu buryo burambye.”
Umuyobozi mukuru w’Ikigo k’Igihugu gishinzwe amazi n’amashyamba (RWAFA) Ngabonziza Prime, ashima inkunga batewe kugira ngo habeho guteza imbere amashyamba, akagaragaza ko mu bikorwa uwo mushinga mushya uzibandaho hazabamo no kongerera ubushobozi amakoperative atunganya akanacuruza amakara mu rwego rwo kuyafasha kurushaho kubikora mu buryo burambye, kongera ubuziranenge n’ubwiza bw’amakara ndetse no gushaka amasoko.
Uyu mushinga mushya w’imyaka biri ugamije guteza imbere amashyamba watangiye kuva mu Kuboza 2017 uteganyijwe kuzarangira mu Kuboza 2019 kandi ukazakorerwa mu turere twa Rubavu, Rutsiro, Ngororero na Nyabihu.


text:
Ngoma: Umudugudu w’indashyikirwa mu mutekano urimo kubakirwa ibiro
Yanditswe na Manishimwe Noël
Polisi y’u Rwanda yatangiye kubakira abaturage bo mu Mudugudu wa Nyagasozi, Akagari ka Rukoma, Umurenge wa Sake ibiro by’umudugudu nk’umudugudu w’indashyikirwa mu kubungabunga umutekano.
Uyu Mudugudu wa Nyagasozi, ni umwe mu midugudu itandatu yatoranyijwe mu Rwanda hose nk’intangarugero mu kurwanya ibyaha, Polisi y’Igihugu yiyemeje kubakira ibiro by’umudugudu mu kwezi kwahariwe ibikorwa bya yo muri uyu mwaka wa 2019.
Ibikorwa byo kuwubakira ibiro byaratangijwe, ubi inyubako igeze muri rento.Kandi nk’uko bitangazwa na Polisi iyi nyubako niyuzura izashyirwamo ibikoresho birimo intebe zo kwicaraho, amashanyarazi na tereviziyo.
Abatuye Umudugudu wa Nyagasozi bari kubakirwa ibiro by’umudugudu bavuga ko gukeburana hagati yabo ari byo byabafashije kuba umudugudu w’indashyikirwa mu kubungabunga umutekano.
Umuyobozi w’uwo mudugudu ni Habarurema Jean Marie Vianney uvuga ko bishimiye kubakirwa ibiro kandi bazaharanira gukomeza kuba intangarugero mu kubungabunga umutekano.
Ati: “Mu by’ukuri nta byaha bidasanzwe biba mu mudugudu wacu. Ubu rero kuba Polisi iri kutwubakira ibiro by’umudugudu turabyishimiye, ubusanzwe twahuriraga ahantu hanze munsi y’igiti, iyo imvura yagwaga turi munsi y’igiti inama twahitaga tuyisoza tugataha, ariko ubu ibiro Polisi iri kutwubakira bizadufasha kujya tuganira, tujye inama mu mahoro.”
Akomeza agira ati: “Ibibazo bishobora kubaho kuko nta zibana zidakomanya amahembe ariko tuzagerageza gukomeza kubirwanya.Ariko n’ubu dufite imbaraga kuko dufite inzego zose zirimo irondo ry’umwuga, inshuti z’umuryango, n’abaturage bacu dufitanye imikoranire myiza, buri muturage mu mudugudu wacu na we aba ameze nk’umuyobozi.”
Bamwe mu batuye mu mudugudu wa Nyagasozi bavuga ko gushyira hamwe bakikemurira ibibazo ari kimwe mu byabafashije kuba indashyikirwa mu umutekano.
Ni ibikomozwaho n’umubyeyi witwa Mukeshimana Francine ati: “Buri ku munsi wa mbere ni amasibo, kuwa kane tugira ibimina, tugira na gahunda y’ umugoroba w’ababyeyi bya bibazo n’ubundi byaje niba ari ababyeyi bafitanye amakimbirane turabasura mu ngo tukabunga ku buryo ibibazo bikemuka, tubyikemuriye.”
Mugenzi we witwa Ruzindaza Fred na we ati: “Umugabo wakubitaga umugore we yaricariwe arigishwa, aratozwa, ubu nta businzi bukabije bukiba inaha kuko aho bazaniye amasibo, twahinduye imikorere.”
Umuyobozi w’Akarere ka Ngoma Nambaje Aphrodise, ashimira Polisi y’Igihugu ubufatanye mu gucunga umutekano w’abaturage n’ibyabo, no kuba by’umwihariko iri kubakira Abatuye I Nyagasozi ibiro by’umudugudu, nk’umudugudu w’indashyikirwa mu kwicungira umutekano.
Akomeza agaragaza ko mu rwego rwo gushimangira ubufatanye bw’abaturage na Polisi mu mutekano, abaturage bagize uruhare mu kubaka amacumbi ya Polisi mu mirenge irindwi mu myaka mike ishize.
Ati: “Ku bufatanye n’abaturage mu mwaka wa 2017-2018 twubatse amacumbi meza arindwi ya Polisi hagamijwe kwishakamo ibisubizo byatuma Abapolisi baba hafi y’abaturage kugira ngo umutekano wabo ukomeze kubungabungwa ndetse no gufasha gukumira ibyaha bitandukanye bigenda bigaragara, ibyo bikorwa byatwaye amafaranga y’u Rwanda asaga miriyoni 200.”
Akarere ka Ngoma kagizwe n’imidugudu 473, ariko uwa Nyagasozi, mu Murenge wa Sake ni wo wa mbere watoranyijwe nk’indashyikirwa mu kubungabunga umutekano, ubu urimo kubakirwa ibiro.
DIGP Marizamunda Juvenal, Umuyobozi mukuru wungirije ushinzw imiyoborere n’abakozi muri Polisi y’Igihugu, avuga ko indi midugudu ikwiye kuwufatiraho urugero kandi n’abawutuye basabwa kurushaho gukomeza kuba indashyikirwa.
Ati: “Uyu Mudugudu wa Nyagasozi twahaye ibiro, ugaragaza uburyo bakoresheje kugira ngo bakumire ibyaha banabirwanye, twabasaba ko indi midugudu yaza ikabegera ikareba ibanga bakoresheje, kugira ngo twese tube imidugudu itarangwamo icyaha.”
Yanasabye Abanyengoma muri rusange ubufatanye mu kurwanya ibyaha ati: “Ndabasaba ko dufatanya mu kurinda ibyo u Rwanda rumaze kugeraho, tubirinda icyabihungabanya. Nahoze mvugana n’abakora mu ishami rya RIB mu Karere ka Ngoma, bambwiye ko ibyaha bikunze kugaragara muri kano gace ari ibyo gukubita no gukomeretsa, ibyo na byo mukwiriye kubirandura burundu.”
Mu ntara y’Iburasirazuba, uretse Umudugudu wa Nyagasozi wo mu Karere ka Ngoma, undi mudugudu urimo kubakirwa ibiro ni uw’Akagarama, mu Murenge wa Gitoki, mu Karere ka Gatsibo.


text:
“Umukobwa n’amafaranga” ni insanganyamatsiko abanyeshuri 19 banditseho, mu irushanwa ryari ryateguwe na “Ni Nyampinga”. Aba banyeshuri biga ku kigo cy’amashuri yisumbuye cya Mutagatifu Fransisko wa Assise, kiri mu karere ka Gisagara, bagombaga kugaragaza mu nyandiko uko babona umukobwa ufite amafaranga ndetse n’uko babona abandi bamufata.
Umunsi wo gutoranya abatsinze waranzwe n’imyidagaduro. Imbyino, amakinamico, ibiganiro bisetsa, indirimbo ndetse n’iyerekanamideri, byari akataraboneka.
Eric w’imyaka 18, ukomoka mu karere ka Rusizi ni we wakoze inkuru yahize izindi. Mu mwandiko we yagaragaje uburyo butari bwiza umuryango nyarwanda ufatamo umukobwa ufite amafaranga.
Ati: “… Kuva kera hari imvugo igira iti ‘Dipolome (impamyabumenyi) y’umukowa ni umugabo.’ Bashaka kwerekana ko iyo umukobwa abonye umugabo ibibazo byose biba bikemutse, nta kandi kazi aba akeneye, uretse gukora imirimo yo mu rugo. Ibi byatumaga abakobwa batita ku ishuri ngo bategure ejo habo heza, bakitoza gusa imirimo yo mu rugo no kwita ku mugabo…”
Delphine ufite imyaka 21, ukomoka mu karere ka Huye, ni we waje ku mwanya wa kabiri. Mu nyandiko yakoze na we yavuze ku mukobwa witwa Mahoro ukwiye kuba ikitegererezo, kuko atita ku kuntu bamwe mu bagize umuryango nyarwanda bamubona nabi, ahubwo we akomeza gukorera amafaranga ashyizeho umwete. Mu nkuru yanditse, aragira ati: “Mahoro ni umukobwa w’umunyamafaranga wihangiye umurimo ubyara inyungu, nyuma akaza kubona akazi kisumbuyeho ku byo yakoraga. Muri sosiyete atuyemo bamufataga ku buryo butandukanye. Bamwe ngo arirata, arasuzugura, yewe ngo ntazabona n’umugabo, kuko abenshi bamutinyaga. Muri rusange ubundi hari ukuntu sosiyete ifata umukobwa mu buryo budakwiriye, nk’uhinnye amaboko ategereje ibitangaza gusa; mu gihe afite ububasha n’ubushobozi bwo kuba yakwiteza imbere n’umuryango we, ndetse n’igihugu cye atuyemo…”
Muri iyi nyandiko ya Delphine, Mahoro yatanze inama ku kuntu dukwiriye kubona umukobwa ufite amafaranga. Yagize ati: “Ku bwange mbona bidakwiriye ko sosiyete yakwibaza byinshi bitandukanye kandi bitari byiza kuri uyu mukobwa ufite amafaranga. Kuko kuri ubu igihugu cyacu cy’u Rwanda kitifuza umukobwa witesha agaciro kandi wiyandarika; ahubwo gishaka umukobwa wagira icyo yimarira mu mbaraga afite we ubwe...”
Nk’uko byanagarutsweho mu kiganiro mpaka cyabereye muri iki kigo cya Mutagatifu Fransisiko wa Assize bavuga ku nkuru yahize izindi, Eric yagize ati: “Sosiyete nyarwanda ikwiriye gufata umukobwa ufite amafaranga nk’igisubizo, kuko umukobwa na we ayakorera nk’uko umuhungu na we ayakorera. Kuko iyo umukobwa akorera amafaranga, inyungu zigera kuri bose.”


text:
Ku cya 33 Gisanzwe A, 19 Ugushyingo 2017
Amasomo:
Isomo rya 1: Imig 31, 10-31
Zab 128 (127), 1-5
Isomo rya 2: 1 Tes 5, 1-6
Ivanjili: Mt 25, 14-30
Dufatire ku isomo rya mbere rivuga ibisingizo by’umugore w’umutima. Si we duhanze amaso gusa ariko, ahubwo n’umugabo we ni uko. Bakwiye guhuza intego yo gufatanya gukoresha neza amatalenta bahawe kugira ngo barusheho kuba mu rumuri bitegure neza Nyagasani.
Tujye mu miryango cyangwa mu ngo twishimira ibigwi by’abahatuye. Isomo rya mbere ryatinze ku mugore w’umutima. Ngo ntazabonwa na bose. Ni amahirwe kumubona. Ngo umugabo we aramwiringira cyane maze bagatunga bagatunganirwa. Uwo mugore ngo ni umunyamurava bitangaje. Ni byo. Birakwiye kuvuga ibigwi by’umugore cyane cyane mu Rwanda ko tuvuga ko umugore ari umutima w’urugo. Umugabo washatse neza kandi na we akaba afite umurongo mwiza mu buzima, nta na rimwe agira ipfunwe. Ahora yishimiye urugo rwe. Abana babo na bo bakura neza bafite umurava n’ikinyabupfura. Uwo mugore uvugwa ibigwi ariko, nta mahoro yagira mu gihe umugabo we yaba afite amatwara atambitse. Ni yo mpamvu iri somo ryaduha no kwishimira umuganji w’umugabo w’indakemwa.
Umugore mwiza n’umugabo uboneye, bari mu mugambi w’Imana. Yaremye umugore n’umugabo ibaha umugisha ngo babane bayubaha kandi babyare baheke bamererwe neza bateze imbere isi. Umuntu wese uje kuri iyi si Imana imuragiza ubukungu bwayo kugira ngo buzamugeze mu ijuru. Mu gusoza ubuzima bwe, igihe azaba yarabukoresheje mu nzira zinyura Imana, azashimishwa no kumva imubwira iti: “Tambuka mugaragu mwiza. Wabaye inyangamugayo mu byo nakuragije. Ngwino wishimane na Shobuja”. Na mbere y’uko umukobwa ashaka umugabo, na mbere y’uko umusore arongora, ni ngombwa kubanza kwiyumvisha umugambi Imana imufiteho akiyemeza kuyubaha muri byose iteka n’ahantu hose. Nta byo gukanura amaso no kurarikira ibyo abandi bafite. Aha ni ho dutangira gutana iyo twijujuta ngo Imana yaduhaye bike abandi ibaha byinshi. Kureba uko uri n’ uko uhagaze ukamenya ko Imana yatanze amatalenta ikurikije urugero rw’icyo ushoboye, ni byo bigufasha. Byaza umusaruro ibyo ufite utarurumbiye iby’abandi. Wigira ubwoba nka wa mugaragu mubi watabitse italenta yari yahawe. Wasanga yarabanje kwijujuta ngo ntiyahawe abiri cyangwa atanu nk’abandi. Uko waba uri kose, shishikara, ba maso muri iyi si ubuzima bwawe utabuzimya.
Hariho abasore bahangayitse. Bifuza kubaka ariko ngo bakomeza gushakisha umukobwa mwiza w’umutima bagaheba. Hari n’abakobwa b’umutima bifuza kubaka ariko bakaba batarabona umusore w’imico ihuje n’umugambi muzima w’Imana. Abo bose bahora bahangayitse. Icyo umuntu yababwira, ni uko aho gushaka nabi, umuntu yakomeza agategereza. Hari abashaka huti huti by’amarangamutima n’amareshyamugeni nyamara ntibatinde kubihirwa no kubura amahoro. Aho kugumagurwa wagumirwa.
Abubatse babarabanje kwitegura mu nzira Imana yaberetse, abo bamerewe neza barasingiza Imana kandi urugo rwabo rurangwa n’ubuntu. Wa mugore uvugwa ibigwi, ngo “Amaboko ye ayaramburira abakene, akagirira Ubuntu ababuraniwe”. Urugo rwiza ni urwo rutarangwa n’umwaga n’ubugugu. Ruragendwa. Rufasha abakene. Uwo mutima mwiza uronkera amahoro umugabo n’umugore mu rugo rwabo. Iyi ngingo ihuje n’uyu munsi ubaye uwa mbere mpuzamahanga wo gusabira abakene no kubafasha uko Papa Fransisiko yawutangije.
Yezu Kirisitu asingizwe. Umubyeyi Bikira Mariya aduhakirwe. Abatagatifu badusabire kuri Data Ushoborabyose.
Padiri Cyprien Bizimana


text:
Amaze kumva no gusoma ibitangazwa na Ministeri ibishinzwe ko mu cyumweru 1 abana b’inzererezi bazaba bashize mu muhanda,umusomyi w’uru rubuga yatugejejeho uburyo abona icyo cyemezo kizashyirwa mu bikorwa n’abayobozi bo mu nzego z’ibanze.
Mu giturage ho,intero ni imwe ngo ni bimwe bisanzwe bya « Huti huti yabyaye ibitabona« .Birumvikana ko hazaba imikwabo y’icyumweru kimwe cyangwa bibiri,abo bana bafatwe babajyane mu bigo cyangwa babasubize iwabo.Nyuma y’ibyumweru bike,abarasta bawe bigarukire mu mujyi.Kubera iki?
Ngo « umugabo uhaze ntiyumva akababaro k’umushonji. » N’umugore uri ku mutiba ntagira umutima.Hirya no hino mu mijyi myinshi y’u Rwanda hariyongera abana basabiriza bahetse abandi. Abanyamakuru bavuga ko ari ikibazo giteye inkeke, abayobozi bo bati « abo bana ntabo
tubona,muzabatwereke. »
Kandi koko,abo bitwa inzererezi na bo barabyivugira ngo « Iyo twaje mu muhanda ntituba tukiri abana ».Umuyobozi wari warabatagangaje yarabyiboneye.
Yaje yiyambariye akajipo kadahisha amatako n’udukweto tudakorwaho n’akondo ngo abazanyeho amategeko.Yari aherekejwe n’Abadaso babiri bitwaje indembo.
Abari bamaze kwitumurira kuri « mugo »(cya kiyoborabwenge kigezweho!)basumira Abadaso babasomyaho, naho Umuyobozi bamwereka uko ari bumere nahakana ubugore.Akubiseho ijisho ariyamira,ngo « yebaba weee! Ba bahungu barakuze ntibakiri abana! »Abo hakurya baba bamutunze agatoki.
Nuko udukweto adukubita ku rutugu,amaguru ayabangira ingata mpaka no ku biro.Abamubonye akuya kamurenze,bati « Muyobozi, tugufashe iki? » Na we, ati « Nimundeke,burya ababyeyi turabarenganya; bariya bantu bajya kurara mu mihanda ntibaba bakiri abana.Ni akandare;ibyabo biraturenze. Ikibazo kizakemurwa na Kagame wenyine nabasura. »
SEMBAGARE John,Kayonza


text:
Impamvu yo kujya mu itorero ku banyamakuru yasobanutse
Nyuma y’igihe hibazwa impamvu abanyamakuru bagomba kujya mu itorero bashyize barasubizwa amagambo ashira ivuga.
Rucagu Boniface umuyobozi mukuru w’itorero ry’igihugu mu kiganiro n’abanyamakuru cyitabiriwe n’inzego zireberera itangazamakuru , abanyamakuru ku rubuga rwa Whatsapp kuri uyu wa 11 ukwakira 2015 yakuriye inzira k’umurima abibwira ko itorero ritabareba.
Mu bibazo byinshi byibazwaga n’abanyamakuru ndetse na bamwe mu banyarwanda ku kuba abanyamakuru bagomba kujya mu itorero , umuyobozi mukru w’itorero ry’igihugu yasobanuye ko abanyamakuru kimwe n’abandi banyarwanda bagomba kunyura mu itorero.
Rucagu Boniface agira ati
itorero ritangizwa n’umukuru w’igihugu ryahawe inshingano yo gutoza abanyarwanda bose.
Asubiza ku nyigisho abazajyayo bazigishwa agira ati
abazajyayo bazaganirizwa mu gukoresha ubutore bwabo mu kubaka igihugu no kugiteza imbere hagendewe k’umuco w’ubutore.
Ku kuba hari abigeze kujya mu byiciro by’itorero byabanje , Rucagu ati
abatojwe mbere ntabwo babonye icyiciro cyihariye cyo gukora umuco w’ubutore wubakiye kundangagaciro na kirazira .
Byonyine kuganira kubakora imirimo yacu ku ndangagaciro za kirazira ni gahunda ishimwa n’isi yose.
Hibajijwe niba abanyamakuru bazagenda imirimo igahagarara , yasubije ko igihe nikijya kugera ababishinzwe bazahura barebere hamwe uko bizakorwa gusa yashimangiye agira ati
nta na rimwe gutoza bihagarika imirimo y’akazi kirazira kikaziririzwa.
Umuyobozi w’itorero ry’igihugu avuga ko n’abanyamakuru b’abanyamahanga badahejwe mu itorero ngo kuko ibyo bahatorezwa bitubaka u Rwanda gusa ahubwo byubaka Isi yose , agatanga ingero za bamwe mubanyamahanga batojwe barimo n’umwongereza wigisha muri kaminuza imwe mu Rwanda ubu yabaye umutoza.
Umunyamabanga nshingwabikorwa w’inama nkuru y’itangazamakuru MHC , Mbungiramihigo Peacemaker asubiza ku kuba hari bamwe bajya mu itorero ibyo bakuyeyo ntibibahindure bikaba nk’amasigarakicaro agira ati
nta mahugurwa aba amasigarakicaro kubantu bose bayitabiriye hari abo ahindura abandi kubera kudaha agaciro inshingano bafite bagatatira igihango bagiranye n’igihugu.


text:
-Amagi atogosheje (niba atarya inyama)
-Igitoki
-Imboga rwatsi
-Ibishyimbo
-Amafi
-Foromage
-Ibyo kurya bikarangishije amavuta akomoka ku bihingwa nka soya,ubunyobwa n’ibindi,ngo nabyo ni byiza kuruta ibyaba bikarangisije akomoka ku matungo,nk’ay’inka.
Ku bijyanye n’imbuto,ngo ashobora gufata izo yumva ashaka,ariko ngo aramutse afashe izi zikurikira,birushaho kuba byiza kuko zifasha n’umwana mu nda.Izo ni:
-Imineke
-Ibinyomoro
-Amatunda
-Avoka
Ibinyobwa yakagombye gufata,ngo icyibanze ni:
-Amazi menshi kandi asukuye kuva ku birahuri 6 kugeza ku 8 ku munsi.
-Amata
-Yawurute(yoghourt)
-Umutobe w’amacunga(orange juice)
-Icyayi gikomoka ku bimera(guhita tea bag ikora icyayi ubwiwe na muganga ugukurikirana)
Muri ibyo byo kurya n’ibyo kunywa byavuzwe,byinshi bibonekamo calcium na folic acid,bifite akamaro mu kubaka ubwonko bw’umwana.Aha ngo amata n’inyama bikozwe muri soya,bibonekamo iyi folic acid.Ibinyobwa bisindisha n’ikawa ngo ni ibyo kwirindwa cyane,kuko bishobora kumerera nabi umwana.
Ni byiza ko umubyeyi utwite amenya ko iyo arya aba arira babiri,ni ukuvuga we n’umwana atwite.Niyo mpamvu umubyeyi yakagombye gufata indyo yuzuye,n’ibinyobwa bitagiran ingaruka zitari nziza ku buzima bwe ndetse n’ubw’umwana atwite,kuko uburyo umwana nyina yamutwitiyemo,ari bwo butuma avuka ari uyu n’uyu,akaba yavuka ari umuhanga cyangwa umuswa mun ishuri n’ibindi.
Video Abakobwa Beza
Indyo Ikwiriye Umugore Utwite
-Amagi atogosheje (niba atarya inyama)
Labels: abagore, umugore utwite


text:
Imibanire itari myiza mu muryango ni inzitizi ku iterambere-Kaboneka
Yanditswe na SEZIBERA ANSELME
Minisitiri w’Ubutegetsi bw’Igihugu Francis Kaboneka yibukije abatuye Akarere ka Bugesera ko imibanire itari myiza mu muryango yaba inzitizi ku mibereho myiza n’iterambere ryawo.
Ibyo yabigarutseho ubwo yitabiraga icyumweru cya Polisi cyahariwe kurwanya ihohoterwa rishingiye ku gitsina mu karere ka Bugesera ejo hashize tariki 28 Gicurasi 2018, ku nsanganyamatsiko yagiraga iti “Gutura mu mudugudu utarangwamo icyaha”.
Nkuko Kaboneka abitangaza yasobanuye ko igihugu ntaho cyagera, abayobozi batagira icyo bageraho mu gihe bafite abaturage bayobora baryana, batabanye neza kuko icyo gihe ntaho baba bagana.
Agira ati: “Ntitwaba turi abayobozi ngo twumve dutekanye mu gihe abaturage baryana, batabanye neza kuko imibanire itari myiza ari inzitizi z’iterambere n’imibereho myiza yabo”.
Yavuze ko umuryango ari ishingiro ry’umutekano usesuye, ariryo shingiro ry’igihugu, ukaba iry’iterambere, iry’imibereho myiza kuko ubuyobozi nta cyo bwageraho mu gihe abaturage batabanye neza, baryana kuko ntaho igihugu cyaba kigana.
Minisitiri Kaboneka akomeza atangaza ko abana barerewe mu muryango utameze neza urangwamo ihohoterwa bibaviramo kwiyanga, kwiheba bikabaviramo kujya mu biyobyabwenge, bagata amashuri, bakiyahura kandi igihugu kikaba gitakaje abayobozi b’ejo hazaza n’umuturage mwiza.
Agira ati: “Ihohoterwa mu ngo rituma inzego za Leta , iz’umutekano n’umuryango muri rusange bitakaza umwanya bashaka uwo mwana wishoye mu biyobyabwenge bikagira ingaruka ku bukungu bw’igihugu no ku mibereho myiza y’abaturage”.
Asaba abayobozi guhera ku nzego z’Umudugudu kutarebera uwagezweho n’ingaruka mbi z’ihohoterwa kuko mu muryango we ariko byabaye abasaba gukumira amazi atararenga inkombe.
Abaturage bakaba basabwe gukorera mu masibo abarizwa mu midugudu, mu migoroba y’ababyeyi, Community Policing n’inzego z’abagore kugira ngo bibafashe gukurikirana imiryango itabanye neza, kuko bishobora kudindiza iterambere.
Yagize ati: “Uyu munsi ntidukwiye kuba imbata z’ibiyobyabwenge kandi abantu babirebera ntidukoreshe umwanya twari dufite bigakomeza kuba uruhererekane”.
Umuyobozi wungirije wa Polisi y’igihugu, DIGP Marizamunda Juvenal yavuze ko ubukangurambaga barimo gukora muri icyo cyumweru cya Polisi cyo kurwanya ihohoterwa mu muryango hagamijwe intego yo kugera ku midugudu itagira icyaha bigerweho neza.
Icyo cyumweru kandi ngo kigamije ibikorwa by’iterambere n’umutekano, no gukumira ibyaha bitaraba kandi mu gihe byamaze kuba habeho guhangana n’ingaruka zabyo.
DIGP Marizamunda atangaza ko umuryango utekanye ari wo uvamo abana bafite uburere bwiza, asaba ko habaho ubufatanye mu miryango kuko ari bwo butuma umuryango utera imbere.
Asobanura ko ihohoterwa riterwa n’impamvu zinyuranye zirimo kuba hari abagitsimbaraye ku muco wa kera abagabo bakumva batava ku izima, ubujiji ndetse hakabaho n’ubukene butuma hari abashaka kwiharira umutungo w’urugo no kutamenya uko uburenganzira bwa mugenzi we bungana.
Muri ubwo bukangurambaga, Umuvugizi wa Polisi CP Theos Badege yagaragaje ko mu 2017 abana basambanyijwe banganaga na 2 134 mu gihugu hose, abagore bafashwe ku gahato bakaba 350 mu gihe abakubiswe n’abo bashakanye ari 354 muri rusange Uturere tw’Intara y’Iburasirazuba tukaba ahanini ari two tuza ku isonga.
Abanyabugesera bakaba basabwe gufata ingamba zituma imibare yagaragajwe irebana n’ihohoterwa ihinduka kuko iyo habaye ingaruka z’ihohoterwa biba umuzigo ku muryango no ku gihugu.


text:
Umuhanzi Gaby Kamanzi uri mu bakunzwe cyane mu muziki wo kuramya no guhimbaza Imana mu Rwanda yavuze ko arambiwe abantu bahora bamushyiraho igitutu cyo gushaka ndetse n’abagabo bahora bamwoherereza ubutumwa bumusaba urukundo.
Ubwo yari mu kiganiro kuri KT Radio, Radio ya Kigali Today ku wa Gatatu tariki 14 Nyakanga 2021,umwe mu bari bakurikiye ikiganiro yamubajije igihe ateganya kuba yashinga urugo akagira umuryango na cyane ko yamaze kugera kuri byinshi mu buhanzi bwe amazemo imyaka .
Yagize ati “Abantu bagombye kureka kujya bambaza niba mfite umusore cyangwa umugabo dukundana, kuko ibyo numva ari iby’ubuzima bwite bw’umuntu. Igihe nikigera bazabibona ku mbuga nkoranyambaga, ariko icyo nitayeho cyane ni umuziki wanjye.
Mu by’ukuri numva ndambiwe abantu banshyiraho igitutu cyo gushaka. Nakira ubutumwa bugufi buri munsi bw’abagabo bansaba gusohoka n’abashaka nomero”.
Mu bantu bagiye babaza Gaby impamvu adashaka umugabo, ngo hari n’abateraga intambwe bakamusaba urukundo bakeka ko yaba yarabuze umugabo mu buzima bwe. Icyakora uwo muhanzi we avuga ko ibijyanye n’urushako ari ubuzima bwite bw’umuntu.
Gaby aheruka gushyira hanze indirimbo nshya yise “Day by Day” ifite n’amashusho yayo (audio and visuals).
Irene Ingabire Kamanzi yavutse ku itariki 12 Kamena 1981, avukira ahitwa i Lubumbashi, mu Ntara ya Katanga muri Repubulika iharanira Demokarasi ya Congo, mu muryango w’abana batandatu. Ni umwana wa gatanu iwabo, akaba yaravukiye mu muryango w’abaririmbyi, ibyo bikaba byaramufashije mu buhanzi bwe.
Mu gihe Gaby yari afite imyaka 9 y’amavuko, yatangiye kugaragaza impano ye mu kuririmba, kuko yasubiragamo indirimbo basaza be baririmbaga, nyuma iyo mpano aza kuyikomeza mu kigo cy’ishuri cya Saint Esprit Nyanza yiga mu 1997 , muri ‘Singiza Ministries’ nyuma yo kwakira agakiza.
Gaby yasohoye indirimbo ye ya mbere mu 2003, ayita “Sauveur” mu 2004 yakoranye n’Umuhanzi w’Umurundi witwa Willy Uwizeye kuri ‘album’ ye, nyuma mu 2005 akorana n’uwitwa Richard Ngendahayo kuri ‘album’ ye.
Kamanzi kandi yabaye no mu itsinda ry’abahanzi ryitwaga “The Sisters” ryari ririmo na Aline Gahongayire na Tonzi.
Gaby yize muri Kaminuza yigenga ya Kigali (ULK) aho yigaga ibyijyanye n’icungamutungo, akaba yaragenze mu bihugu bitandukanye ku Isi abwiriza ijambo ry’Imana binyuze mu ndirimbo ze.
Kamanzi yamenyekanye cyane mu ruhando rwa muzika mu 2012, binyuze mu ndirimbo ye yise ‘Amahoro’ kuko yakunzwe cyane hirya no hino mu gihugu, ndetse igacurangwa cyane kuri za radio zitandukanye.
Source: Kigali Today
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN
Ngo"""""" gihe nikigera bazabibona ku mbuga nkoranyambaga, ariko icyo nitayeho cyane ni umuziki wanjye. mbegaaaaa.... gusa courage


text:
Imibare y’icyaha cy’ubuhemu yariyongereye – RIB
Kuva ku itariki ya 01 Nyakanga 2021, Urwego rw’igihugu rw’Ubugenzacyaha (RIB) rukurikiranye umwarimu akaba ari n’Umuyobozi ushinzwe imyitwarire y’abanyeshuri muri rimwe mu mashuri yo muri Kigali, akaba akurikiranyweho icyaha cy’Ubuhemu.
Icyo cyaha yagikoze ku itariki 07 Kamena 2021 ubwo yakaga umunyeshuli w’imyaka 19 wo mu kigo akoramo, umukufi wa zahabu (Gold Necklace) ufite agaciro k’Amafaranga y’u Rwanda agera kuri 1,500,000 kuko bitari byemewe kuwambara mu kigo cy’ishuri, akamubwira ko azawumuha batashye amasomo arangiye.
Igihe cyo gutaha cyarageze, umwarimu abwira umwana ko umukufi we wibwe, ibyo byabereye aho iryo shuri riherereye mu Karere ka Gasabo, Umurenge wa Rusororo, Akagari ka Nyagahinga, Umudugudu wa Kigarama.
Umuvugizi wa RIB, Dr. Murangira B. Thierry, yemeje ayo makuru agira ati “Ikirego twaracyakiriye, kirimo gukorwaho iperereza”.
Icyaha cy’ubuhemu mu Rwanda gihagaze gute?
RIB iributsa abantu bose ko itazihanganira uwo ari we wese uzafatwa yakoze icyaha nk’iki cy’ubuhemu, isaba abantu gukomeza kwirinda icyo cyaha kuko gihanwa n’amategeko.
Ingingo ya 176 y’itegeko Nº68/2018 ryo ku wa 30/08/2018, Itegeko riteganya ibyaha n’ibihano muri rusange (Icyaha cy’ubuhemu) Umuntu wese wahawe ikintu cyangwa wakirindishijwe kandi agomba kugisubiza cyangwa kugikoresha umurimo abwiwe akacyigarurira, akakirigisa, akagitagaguza cyangwa akagiha undi muntu, aba akoze icyaha.
Iyo abihamijwe n’urukiko, ahanishwa igifungo kitari munsi y’imyaka itatu (3) ariko kitarenze imyaka itanu (5) n’ihazabu y’amafaranga y’u Rwanda atari munsi y’ibihumbi magana atanu (500.000 FRW) ariko atarenze miliyoni imwe (1.000.000 Frw).
RIB igaragaza ko hari ubwiyongere mu mibare y’ibyaha n’amadosiye yashyikirijwe ubushinjacyaha, ku gipimo cya 118.57% kuva mu mwaka wa 2018-2019 kugeza muri Kamena 2021.
Ahenshi bikunze kugaragara ni aho abatwara za moto barazipatanye, cyangwa batanga verisema, mu gihe runaka bakabeshya ba nyirazo ko bazibibye, abaragizwa amatungo bakayagurisha, abacururiza abandi bagatwara amafaranga y’abo bakorera, abahagarariye ibimina, abahagarariye amakoperative bakoresha amafaranga nk’aho ari ayabo, ababa barinze umutungo w’abandi bakawitwarira cyangwa bakawugurisha.
Imibare itangazwa na RIB y’ibyaha n’amadosiye ku cyaha cy’ubuhemu mu myaka itatu iheruka, igaragaza ko ibyaha byakozwe kuva muri Nyakanga 2018 kugeza muri Kamena 2019, byari 1,346 na ho amadosiye yashyikirijwe Ubushinjacyaha ni 1,139 mu gihe kuva muri Nyakanga 2019 kugeza muri Kamena 2020 ibyaha byabaye 2,058 na ho amadosiye aba 1,762.
Kuva muri Nyakanga 2020 kugeza muri Kamena 2021, ibyaha by’ubuhemu byabonetse ni 2,942 na ho amadosiye aba 2,486.
Me Nkundabarashi Moïse, umwe mu bavoka bakurikirana zimwe muri izo manza avuga ko ibijyanye n’uruherekane rw’amafaranga, ari ngombwa ko umuntu wese cyane cyane abacuruzi bakwirinda kugendera ku kizere gusa, kuko ngo iyo bigeze mu inkiko haba hakenewe ibimenyetso byemeza ko amafaranga yaratanzwe.
Me Nkundabarashi agirira abantu inama ko iyo amafaranga ari hejuru y’ibihumbi mirongo itanu y’Amafaranga y’uRwanda (50.000), ugomba kugira ikigaragaza ko wayatanze, yaba mu butumwa bugufi cyangwa mu nyandiko-mvugo.


text:
Monthly Archives: January 2017
Igice cya (49) cy’ubuhanuzi
Jan 30, 2017 njyanwa mu iyerekwa nubwa mbere nerekwa Umwami w’uRwanda YUHI VI mbona atashye muri gakondo ye,ariko Umwakagara yarakiri ku ngoma,ariko atari mu gihugu.Ndetse mbona Umuhanuzi Mukuru ari we umugiye imbere amubanziriza mu gihugu kureba uko ubwoko bwe bwifashe nuko ingabo z’igihugu zihagaze.
Kenya:yaziza ruswa yatanze ngo bazayitore!
Nyuma yuko igihugu cya Kenya gisohokeye kumwanya w’[147] mu bihugu bya munzwe na ruswa,muri Africa y’uburasira zuba,Kenya iza kumwanya wa nyuma mu bihugu byamunzwe na ruswa cyane kuza kuri uwo mwanya byatumye itsindwa mu matora yumukuru wa African Union (AU) yabreye mu gihugu cya Ethiopia mu murwa mukuru wa ADDI-SABBA.
Uyu munsi Umwami YUHI VI arahirira kuyobora ubwami bugendera ku itegekonshinga!
Jan 30, 2017 njyanwa mu iyerekwa ridasanzwe kandi rikomeye cyane,iryo yerekwa ryasobanuraga ikibazo gikomeye ubwoko bw’Uhoraho Uwiteka Nyiringabo bukomeje kwibaza cyane kuba butarabona ibisubizo!Abantu benshi cyane ndetse nitangaza makuru bakomeje kwibaza impamvu itumye Umwakagara adategura amatora nk’uko ibindi bihugu birimo kuyategura cyane azaba muri uyu mwaka.
Ukuboko k’Uwiteka hejuru yabatuye isi!
Jan 29, 2017 ijambo ry’Uhoraho Uwiteka Nyiringabo,rikomeza kunzaho kandi cyane.Maze umwuka w’Uwiteka unzaho ahagana mu masaha ya nimunsi,urambwira uti,mwana w’umuntu,dore Uwiteka akomeje gukora ibikomeye ku isi ya bazima kandi biteye ubwoba.Abantu basuzuguye Uwiteka barakabya bakora ibyo gukiranirwa bahabwa intebe,none Uhoraho yarabarakariye cyane niyompamvu yimitse Donald Trump kugirango akorere Uwiteka ashyire mubikorwa ibyo Uwiteka yifuza ko bikoreka niko Uwiteka avuga.
Amasengesho y’iminsi[3] dusengera ubwami bw’uRwanda,n’Umwami YUHI VI
Jan 29,2017 ijambo ry’Uwiteka Uhoraho Nyiringabo,rinzaho maze rirambwira riti,mwana w’umuntu,taganzariza ubwoko bw’Uhoraho Imana Uwiteka Nyiringabo,bukore amasengesho uhereye ejo ku wa mbere taliki ya 30 mutarama 2017 basengera ubwami bw’uRwanda kandi ayo masengesho azaba ayo kwiyiriza nta kunywa no gufungura uhereye mugitondo ukageza nimugoroba uko niko Uwiteka ategetse.Ayo masengesho azamara iminsi [3] babwire basabe Uwiteka abakize Umwakagara kandi kuko ari we ubivuze arahita abikora,(ndetse nufite ikibazo,aboneyeho umwanya mwiza wo kuvuga ariko ibi nijye ubyivugiye kuko nibwira yuko umwuka w’Uwiteka ari muri jye niko Uwiteka avuze!Ubwo urabe wumva birenge niwowe ubwirwa.


text:
EPISODE 48: Alide ntakivugana na Bosco imyaka ibaye myinshi… Agiye kureba umusore wamubengutse
Umwanditsi: NIYONZIMA Eric – rubay.rw
… Bosco akimara kumva ko Alide amaze amasaha abiri agiye yahise yumva umusatsi umuvuye ku mutwe abura uko yifata. Yashatse gusohoka ngo agende gusa Juru ahita amufata.
Juru – “Bro, ariko bimeze bite? Ese nabimenya niba bitakubangamiye?”
Bosco – “Mwana reka njye kureba Alide rwose! Nkwiye kumubabarira kandi nkanamusaba imbabazi. Ntabwo nari nzi ko ibyamubayeho ari uko ntari nakoze inshingano zanjye zo kumurinda.”
Bosco yashatse kwishikuza Juru gusa Juru aramukomeza.
Juru – “Ariko se wabanje ugatuza umusa. Ubu se urakurikira Alide utazi n’icyerekezo yafashe? Nganiriza mwana gabanya ibintu bya huti huti nitubona bikwiye nanaguherekeze tujye kumureba.”
Juru yakomeje guturisha Bosco ni uko hashize umwanya bicara aho hanze ku ibaraza batangira kuganira. Bosco yabwiye Juru uko byagenze kose Alide aza kumureba iwabo, Juru yumva bimuteye agahinda gakomeye.
Bosco – “Reka nkubwize ukuri, namaze gusoma iyo baruwa numva ndasaze. Mama yahise anganiriza ibyo yari azi ku byabaye kuri Alide numva nkomeje kwishinja ikosa ndetse n’icyaha cyo kuba ntaraharaniye kumenya ibyabaye ku mukunzi wanjye. Alide yarangijwe kandi byabaye kubera uburangare bwanjye. Noneho uyu munsi namubabaje bitavugwa mufatirana mu buribwe bw’igikomere yatewe n’ahahise.”
Juru – “Yego nyine. Yego mushiki wanjye wamubabaje kandi agiye afite intimba.”
Bosco – “Juru muvandimwe mfasha. Mfasha rwose mbone Alide musabe imbabazi kuko nanjye nibwo nabasha gutuza. Sinzi uko ameze ubu, gusa ndahamya ko mbaye imbarutso igiye gutuma azinukwa abahungu.”
Juru – “Wabimenye. Alide rero akeneye igihe cye mwana. Afite urugamba runini imbere ye, ruruta cyane kujya mu nkundo. Afite umwana wo kwitaho ndetse akeneye kwiyakira kugira ngo imbere ye harusheho kuba heza. Bosco niba koko umukunda, reka ahahise hose ahashyingure maze atangire ubuzima bushya. Ndahamya ko ukomeje kuba mu buzima bwe, byajya bihora bimwibutsa byinshi by’ahahise. Naho ku kijyanye n’ibambazi cyooo…”
Juru atarasoza kuvuga, Bosco yahise amuca mu ijambo.
Bosco – “Juru..Juru rwose rekera aho. Uriya mwana mukunze igihe kinini. Navuga ko ari we mukobwa namenye gusa. Ni gute nabaho ntamufite koko? Ni gute nabaho nzi ko atambabariye.”
Juru – “Ariko se urumva yabura kukubabarira ate? Ni wowe wabaye komando se wiyahuza ibiyoga ujya kumufata ku ngufu?”
Bosco – “Ye? Reka daa ashwi! Ariko ubwo uravuga ibiki man?”
Juru – “Rero tuza. Kuko aho atakubabarira ni igihe waba uri uwo muntu watumye anyura mu buzima busharira. Man gusa icyo navugaga, ni uko nyine na we atari amakosa yawe pe. Kandi uko wamwitwayeho, birakwiye ku muntu wakundaga usanze yarahuye n’ubuzima budasobanutse.”
Bosco – “Ubwo se muri make umfashije iki?”
Juru – “Bosco urabizi uri umusangirangendo mwana. Reka mushiki wanjye yige kubaho atagufite. Yige kubaho adakundana kuko ari byo byamufasha kugira umutima uri hamwe. Mureke abanze yisobanukirwe kuko ubu yaribuze kandi wumve ko yakubabariye kuko nawe uramuzi ahora ashyira mu gaciro impamvu ituma umuntu akora ikintu.”
Bosco – “Juru reka njye mu rugo ndumva ntameze neza.”
Juru – “Genda uruhuke kandi n’urwo rwandiko urukanje urumire.”
Bosco – “Iki?”
Juru – “Ndabizi ubwo uzarubika nk’urwibutso…. Ibintu nk’ibyo. Oya, urutwike cyangwa urukanje kuko urwibutso rw’ibibabaje nta kindi rumaze uretse gutuma umuntu adahanga amaso imbere. Icyo nshaka kukubwira ni uko ukwiye kureba imbere yawe, ukabaho udafite Alide bityo ukazavamo umugabo ufite umutima ukomeye.”
Bosco yahise asohoka igipangu aragenda. Nta kindi kintu yongeye kuvugisha Juru. Juru yasigaye aho yumiwe ari kwibwira mu mutima ati:
“Muvandi rwose babarira Juru avugira aho. Ntajya ashobora guca ukuri ku ruhande, gusa wari ukwiye guhura nanjye.”
Uwo munsi ntabwo wari mwiza kuri Bosco ndetse na Alide.
Buri wese aho yari ari, agahinda kendaga kumuturitsa umutima. Bari bakwiye kubyakira, nubwo bitari biboroheye. Juru uwo munsi yahise ataha ndetse yirinda no guhamagara Alide ngo amubwire uko Bosco byamugendekeye. Nubwo Bosco na Alide bari bafitanye numero za telefone buri wese yumvaga yahamagara undi gusa bakihagararaho.
Iminsi yakomeje kwicuma, Alide akomeza akazi ke ko guhagararira abakora isuku kwa muganga. Nyuma y’umwaka umwe Alide yifuje gusubira ku ishuri azana umwana we aba arererwa mu rugo iwabo. Ababyeyi ba Alide bishimiye kurera umwuzukuru wabo cyane kandi bamwereka urukundo akwiye. Alide yakomeje kuba kwa Mama Sangwa, akajya yiga ataha week-end yagera akajya gusura umwana we ndetse n’ababyeyi. Ntabwo yari akibona Bosco kuko Bosco yari yaratangiye kwiga Kaminuza.
Alide yiganye umuhate n’ubwira nyuma y’imyaka 3 asoza amashuri ye yisumbuye mu ishami ry’amateka, Ubumenyi bw’Isi ndetse n’Ubukungu (HEG – History, Geography and Economics). Kuva Alide yasubira mu ishuri inzozi ze zari zarahindutse. Kuko yumvaga muri we yarahohotewe akavutswa uburenganzira bwe, Alide yahise agira inzozi zo kwiga Amategeko muri Kaminuza, wenda akazavamo Umucamanza mwiza cyangwa undi wese uharanira ubutabera kandi akarwanya akarengane n’ihohoterwa rikorerwa abakiri bato.
Ubuzima bwo gukundana yari yarabuhagaritse gusa ubwiza bwe bwatumaga abasore babyiganira gutsindira umutima we. Umunsi umwe yari kuganira na Mama Sangwa.
Alide – “Mama Sangwa ni ukuri nkurimo umwenda uruta ubuzima. Navuga ko wongeye kumpa amahirwe yo kwishakamo uwo ndiwe. Nzahora ngushimira.”
Muganga – “Oya Ali, ibi ntaho bihuriye nkurikije ibyo Papa wawe yankoreye. Umuryango wanyu n’uwanjye mbona ari bimwe.”
Alide – “Ndahamya ko n’umuryango wanjye utazahwema kugushimira.”
Muganga – “Ibyo tubireke, harya amanota yanyu azasohoka ryari?”
Alide – “Ejo saa tanu. Gusa nyine mfite ubwoba. Ndi gusaba Imana ngo impe amanota meza azampesha kwiga Kaminuza kandi nige amategeko.”
Muganga – “Bizakubere nk’uko ubyizeye mwana wa. Kandi nizereye muri wowe kuko uri umukozi muri byose.”
Alide – “Murakoze.”
Alide akiri aho hari umusore wahise umuhamagara kuri telefone.
Alide – “Karame!”
Uwo musore – “Ese uyu munsi uraza kuboneka? Mbabarira ntumbeshye nk’uko ubushize byagenze.”
Alide – “Ndagusezeranyije. Ahubwo se he? Ryari?”
Uwo musore – “Mpa isaha imwe ndaba nkubwiye aho uza kunsanga. Kandi ngufitiye akantu kadasanzwe!”
Alide [YISETSA] – “Winyicisha amatsiko. Nakunda kukabona. Murakoze”
Uwo musore – “Urakoze nawe kwemera ubutumire bwanjye.”
Uwo musore yahise akupa gusa Muganga yitegereje ukuntu Alide yishimye atangira gukemanga ikintu. Yahise abaza Alide ati:
“Mwana wa, ese uwo ni Christian wa musore uri muri stage kwa Muganga?”
Alide “Hm Mama Sangwa ubwo umumenye ute?”
Muganga – “Njya mbona ukuntu asoza akazi aza kukureba cyangwa akambaza aho uri nkumva ndabakemanze.”
Alide – “Hu..hu..humura rwose ni inshuti yanjye bisanzwe. Ahubwo ngiye kujya kumureba.”
Tugaruke ku ruhande rwa Christian ari kuganira na Mugenzi we babana.
Christian – “Gabanya kumbaza ibibazo byinshi musaza.”
Mugenzi we – “Cya cyuki ukaba uragitsindiye se. None se si we ugiye kureba mwana?”
Christian – “Ahubwo nsengera ntsindire umutima we. Gusa Alide yitiranwa neza neza nk’umukobwa twari duturanye tukiri bato. Kandi mbona yaba ari we wakuze mwana. Ariko nkibaza nti, ni gute yaba agisoza amashuri yisumbuye kandi uwo wundi twarigaga kuri promotion zimwe?”
Mugenzi we – “Reka da, wasanga uriya ari uwo mu muryango wabo bitiranwa. Ahubwo biraza kukorohera kuko urahita ubona ibyo muganira.”
Christian – “Oya sinatuma tubivugaho mwana. Kuko kera nari ikirara sana, kandi nigeze guhemukira uwo Alide wa kera. Ariko uriya ntabwo ari uwa kera kuko ntiyamenye….oya nako, narahindutse cyane nta muntu wamenya twahuye mu myaka 10 ishize. Ibyo byose ntabwo bikuraho ko Alide nsigaye mukunda!”
Ibaze: Ese uyu Christian yaba ari muntu ki? Ahahise he se hahuriye he na Alide?”
NTUZACIKWE NA EPISODE IKURIKIRA YA BAHO.
Siga comment y’uko wumva bizagenda, cyangwa utange igitekerezo. Ibyo iyo ubikoze, bitera imbaraga umwanditsi. Ushobora gusura urubuga rubay.rw, ugasoma izindi nkuru z’uruhererekane *****************
UMUSEKE.RW


text:
Ikigega NDF kiyemeje gukomeza gushyigikira u Rwanda
Yanditswe na SEZIBERA ANSELME
Umuyobozi uhagarariye ikigega (NDF) cyo mu bihugu bya Danemark, Finlande, Islande, Norvège na Suède, Martina Jagerhorn, avuga ko inkunga bahisemo gutera u Rwanda izagira uruhare mu kurufasha guhangana n’imihindagurikire y’ikirere, kandi bazakomeza kurushyigikira.
Agira ati: “Tumaze iminsi twiga ku mihindagurikire y’ikirere mu Rwanda, ngo turebe icyakorwa kugira ngo rugire ubudahangarwa. Dushingiye rero ku bikorwa bya LAFREC tuzakomeza gushyigikira u Rwanda mu guhangana n’ihindagurika ry’ikirere.”
Martina avuga ko ku nkunga NDF yahaye REMA ingana na miliyoni 3.382 z’amayero ahwanye n’amafaranga y’u Rwanda 3.556.903.489 aziyongera ku bikorwa by’Umushinga ugamije kugarura ishusho kamere y’Amashyamba no kuyabungabunga (LAFREC) usanzwe ushyirwa mu bikorwa n’Ikigo k’Igihugu cyo kubungabunga ibidukikije (REMA).
Umuyobozi mukuru w’Ikigo k’igihugu gishinzwe kubungabunga ibidukikije (REMA) Eng. Coletha Ruhamya, avuga ko inkunga NDF yateye u Rwanda ifite akamaro kanini karimo kongera ubuso buteweho amashyamba, kugarura ishusho kamere yayo, kongera ubuziranenge bw’imbuto y’amashyamba, no kurushaho guhangana n’imihindagurikire y’ibihe.
Agira ati: “Twishimiye uko dukomeza gukorana n’abafatanyabikorwa bacu ndetse n’ikizere bakomeza kutugaragariza. Ubufatanye nk’ubu budufasha kugera ku ntego yacu yo kugira ibidukikije bibungabunzwe mu buryo burambye”.
Inkunga NDF yahaye ikigo cya REMA binyuze muri Banki y’isi itegerejweho no kugira uruhare mu guhangana n’imihindagurikire izashyirwa mu mushinga uzamara imyaka 2 urangire 2019.


text:
Umuririmbyi Hope Irakoze wegukanye Tusker Project Fame ya 6 we n’Umuraperi Siti True Karigombe umaze iminsi aririmba mu bitaramo bya “Iwacu Muzika Festival”, baririmbye mu ndirimbo yitwa “Wowe” y’itsinda rya One Voice Rwanda ivuga ku ndangagaciro z’ubumuntu.
One Voice Rwanda ni itsinda ry’urubyiruko rw’abahanzi mu ngeri zitandukanye nk’abaririmbyi, ababyinnyi, abakora imivugo, abakina ikinamico na filimi, abahanga mu gushushanya n’abandi bihurije hamwe hagamijwe gukoresha impano zabo mu gutanga ubutumwa bwubaka umuryango Nyarwanda n’Isi yose.
Bashyize ahagaragara indirimbo “Wowe” bavuzemo indangangaciro z’ubumuntu. Ni indirimbo yongera kwibutsa abantu ko bose ari bamwe kandi ko bakwiye gukundana, kubahana no gufashanya nk’ikiremwamuntu.
Udahemuka Louis Umuyobozi wa One Voice Rwanda, yatangarije INYARWANDA ko batekereje kwandika indirimbo ‘Wowe’ bashingiye ku kuba iterambere ryaratumye benshi bibagirwa indangangaciro za kimuntu.
Ati “Igitekerezo cyaje nyuma yo kureba tugasanga uko isi igenda itera imbere abantu baragenda bibagirwa indangagaciro za kimuntu aho usanga buri wese yirebaho, areba inyungu ze gusa, inyungu z’iby’isi n’amafranga bigenda byigarurira imitima y'abantu tukirengagiza kubana neza, kubahana, gufashanya, …”
Hope Irakoze yaririmbye mu ndirimbo ya One Voice Rwanda
Yavuze ko kwifashisha Hope Irakoze mu ndirimbo ‘Wowe’ bashingiye ku kuba ari umwe mu bahanzi b’abahanga kandi bazwi cyane haba mu Rwanda no hanze y’igihugu.
Hejuru y’ibyo ngo banamwifashishije kugira ngo ubutumwa buri mu ndirimbo bugera kuri benshi.
Nyuma y’iyi ndirimbo, One Voice Rwanda iri gutegura filimi mbarankuru yahurijwemo abantu mu ngeri zitandukanye bazatanga ibitekerezo kubijyanye n’ubumuntu.
Udahemuka Louis Umuyobozi Mukuru wa One Voice Rwanda


text:
Umuhanzi Albert Niyonsaba aratangaza ko afite gahunda myinshi harimo izibanda ku bikorwa by’urukundo no gufasha abababaye, mu rwego rwo gukoresha impano ye ngo igirire benshi umumaro.
Tuganira, Albert yadutangarije izo gahunda muri aya magambo ati “Ni koko hari icyo numva Imana yanshyize ku mutima! Ngiye gutangiza gahunda yo gufasha abarwayi barwariye mu bitaro binyuranye binyuze mu bitaramo (concerts) ngiye kujya ntegura nise “SAMARITAN GOSPEL CONCERT”.
Igitaramo cya mbere cya SAMARITAN GOSPEL CONCERT kizatangira ku wa 11/05/2014, kibere ku rusengero rwa ADEPR Nyarugenge aho azaba ashyigikiwe n’abandi bantu bakunda gukora ibikorwa byo gufasha abarwayi nka Groupe yitwa ABACUNGUWE ibarizwa aho i Nyarugenge, hakazajya hacamo amezi abiri kigakorerwa n’ahandi bityo bityo.
Twabajije uyu muhanzi impamvu yamuteye gutekereza abarwayi bari mu bitaro, adutangariza ko ajya agerayo kenshi agasanga ibibazo bitandukanye abarwayi bafite haba abadafite kirwaza, abadafite ubushobozi bwo kugura imiti, ari abavuwe bagakira ariko bakabura ubushobozi bwo kwishyura ibitaro ngo babone gutaha, ababuze ababagemurira kandi kurwara ugafata imiti ariko ukabura ibyo kurya ko ari ikibazo ku murwayi, n’ibindi.
Iyi gahunda mu by’ukuri bigaragara ko ari iyerekwa ryiza uyu muhanzi yagize, kandi nta we utarishyigikira cyane ko ibikorwa nk’ibi ari inshingano ikomeye n’ijambo ry’Imana ubwaryo ridutegeka, bikaba bizatangira kwigisha no kongera kwibutsa benshi igikorwa cyiza cyo kwita ku barwayi.
Albert Niyonsaba yarangije icyiciro cya kabiri cya Kaminuza muri Kaminuza y’u Rwanda, mu ishami ry’ubuganga. Ubusanzwe akora umurimo wo kuvura akoresheje imiti y’ikizungu (pharmacy).
Janvier Kwizera
Rose Muhando mu by’ukuri ni muntu ki? Rose umaze kumenyekana cyane mu...
Inkuru ibaye impamo/ Theogene Uwiringiyimana
Umuhanzi mu ndirimbo zihimbaza Imana BIGIZI GENTIL wamenyekanye cyane ku...


text:
Igihe cy’ubutwari n’icyo kuba Intwari nticyarangiye-Uwacu
Yanditswe na SEZIBERA ANSELME
Minisitiri w’Umuco na Siporo, Uwacu Julienne, amenyesha Abanyarwanda by’umwihariko urubyiruko rw’iki gihe ko igihe cy’ubutwari n’igihe cyo kuba Intwari kitari cyarangira.
Ibi yabigarutseho mu kiganiro n’Abanyamakuru mu rwego rwo gutegura gahunda yo kwizihiza umunsi ngarukamwaka w’Intwari uzaba tariki ya 01 Gashyantare 2018.
Nk’uko yagiye abisobanura ashingiye ku nsanganyamatsiko ku nshuro ya 24 uyu mwaka igira iti: “Twimakaze ubutwari, Twubaka u Rwanda twifuza”, Minisitiri Uwacu asobanura ko kwizihiza umunsi w’Intwari muri rusange, ari ikemezo igihugu cyafashe kugira ngo Abanyarwanda bashobore kubona umwanya wo kuzirikana Abanyarwanda b’Intwari babayeho mu bihe bitandukanye, bitanze mu bihe bikomeye, bagatanga byinshi birimo no kwigomwa ubuzima bwabo ngo u Rwanda rube uko rumeze uyu munsi.
Avuga ko uretse kuba umwanya wo kuzirikana no gushimira izo ntwari, ari n’umwanya wo kwigira ku byiza n’ibigwi bikomeye by’izo ntwari cyane cyane abakiri bato. Agira ati: “Ubutwari ni umuco twumva tugomba kugumana nk’Abanyarwanda ntihazagire igihe igihugu gishakisha Intwari ngo kizibure kandi iteka ubutwari bugaragara mu buzima bw’abantu bitewe n’uko bahisemo gukora ibirenze batarebye inyungu zabo gusa bakareba iziri rusange”.
Uwacu akomeza avuga ko n’uyu munsi igihugu kigikeneye Intwari, agaragaza ko izizabaho uyu munsi no mu myaka iri imbere ari izizashobora gufasha igihugu guhangana n’ibibazo gifite no kubibonera ibisubizo mu nyungu rusange z’Abanyarwanda.
Uwacu atangaza ko ku nshuro ya 24 yo kwizihiza uwo munsi u Rwanda rwifuzwa ari urubereye Abanyarwanda bose, ruha agaciro abari mu gihugu n’abari hanze kandi rukaba u Rwanda buri munyarwanda wese yifuza gutanga umusanzu we mu kurwubaka kandi u Rwanda rwigize bitewe n’umurimo ukorwa nabo.
Avuga ko kwizihiza uwo munsi mu Rwanda bikomeza gutuma Abanyarwanda bakomeza kugira u Rwanda rutekanye kandi rutuje ku muntu wese urugendamo, rufite ijambo mu ruhando mpuzamahanga.
Yakomeje avuga ko hifuzwa u Rwanda rurimo Abanyarwanda bashyize hamwe, bafatanyije, batarangwa n’amacakubiri ahubwo ubumwe bwabo bubaha imbaraga zituma bagira igihugu kiza.
Akavuga ko mu kwizihiza uwo munsi ari ukuzirikana ko umurimo ukozwe neza, ukorewe igihe, ari wo Abanyarwanda bagomba gukora kandi ari nabyo bitanga umusaruro.
Anagaruka ku bupfura bugomba kuranga Abanyarwanda bakiyoroshya bakamenya gutandukanya ibibagenewe n’ibitabagenewe kandi bakabanira neza abandi. Minisitiri Uwacu avuga ko kugira ngo izo ndangagaciro zibashe kugerwaho ari ngombwa kubitoza urubyiruko kugira ngo mu gihe kiri imbere hazabeho Intwari ziharanira kugera ku bisubizo birambye byo guca ibibazo bikibangamiye igihugu.
Umuyobozi mukuru w’Urwego rw’Igihugu rushinzwe Intwari z’Igihugu, Impeta n’Imidali by’Ishimwe, Dr Habumuremyi Pierre Damien, ashima politiki igihugu cyashyizeho yerekeranye no gushima no gushimira abakoze ibikorwa by’ikirenga bifitiye igihugu akamaro kuko ari iby’igiciro.
Yongera gushima igikorwa cyakozwe na Perezida Paul Kagame tariki ya 18 Ugushyingo 2017 kijyanye no gutanga Impeta y’ubucuti y’igihango nka kimwe mu by’ingenzi byagezweho kandi kigaragaza ibikorwa bifitiye igihugu akamaro, akaba ari umuco wo gusigasirwa.
Avuga ko hashyizweho iteka rya Perezida ryemeza Impeta zizajya zitangwa ku byiciro bitandukanye harimo impeta y’Icyubahiro, impeta y’Agaciro, iy’Umurimo (Indashyikirwa), iy’umuco (Indangamirwa) n’iy’ubwitange zizaba ziyongera ku zisanzweho nk’iyo kubohora igihugu (Uruti), n’indi yo kurwanya Jenoside (Umurinzi).
Dr. Habumuremyi yanavuze ko mu kwizihiza icyumweru cy’ubutwari cyatangiye kuva tariki ya 24 Mutarama kikazasozwa ku wa 1 Gashyantare 2018, hateganyijwe ibikorwa byinshi birimo ibiganiro kuri radiyo zose, mu mashuri, hakaba ubutumwa buzatangwa ku muganda rusange ndetse n’igitaramo, byose bikazaba bigamije gushishikariza abantu kurangwa n’umuco w’ubutwari no gusingiza Intwari z’Igihugu.
Dr Habumuremyi atangaza ko hateganyijwemo n’amarushanwa ku mikono itandukanye ikazatangirwamo n’ibihembo, hakaba no kuzaremera abatishoboye.
By’umwihariko mu kwizihiza uwo munsi w’Intwari z’u Rwanda ku nshuro ya 24 nk’uko Dr Habumuremyi Damien yabisobanuye, uzizihirizwa ku rwego rw’Inzego z’ibanze mu midugudu, mu tugari no ku rwego rw’imirenge, izo nzego zose zikazabigiramo uruhare mu kuwegereza abaturage.


text:
Imana ibahe umugisha umurimo mwiza mukora Ubuntu bw’Imana bubane namwe
Itorero Home Church Rwanda ryimakaje ubukirisito nyakuri
Yanditswe na Ntawitonda Jean Claude
Itorero Home Church Rwanda rimaze imyaka ibiri rikorera mu Rwanda aho rimaze kugaba amashami 14, mu gihe rifite inkomoko mu gihugu cya Canada.
Umuvugizi w’Itorero Home Church Rwanda Pst. Fidèle Binyonyo, yavuze ko abakirisitu nyabo bakwiye kugendera mu nzira z’Imana kuko bitanga umusaruro mwiza ku mibereho yabo, mu baturanyi ndetse no ku gihugu.
Mu kiganiro n’Imvaho Nshya, Pst. Fidèle Binyonyo yagize ati : “Umunyarwanda w’umukirisito nyakuri ni umuturage mwiza, utishora mu biyobyabwenge, ubusambanyi n’izindi ngeso mbi mbese akaba umuntu ushimwa n’Imana. Akora kandi ibintu byiza bidashyira Leta mu gihombo, iyo umuntu ari umukirisito byose arabyirinda kandi akaba Umunyarwanda mwiza ufatanya n’abandi mu kubaka Igihugu.”
Ubuyobozi bw’itorero Home Church Rwanda bugira uruhare rukomeye mu bikorwa bigamije gutanga umusanzu wo kubaka Igihugu, binyuze muri gahunda zitandukanye zirimo gufasha abatishoboye b’ingeri zitandukanye.
Bimwe mu bikorwa by’iterambere n’imibereho myiza y’abaturage bakora birimo gufasha abana b’imfubyi barenga 300 buri kwezi, aho bahabwa amafaranga ku makonti yabo abafasha mu mirire, amashuri no kwivuza.
Ikindi ni uko bagira gahunda yo kugaburira abana baba bafite ikibazo k’imirire mibi, aho hatangwa amafunguro ku bana 600 rimwe mu cyumweru.
Hatangwa kandi n’amatungo magufi arimo ihene n’intama ku miryango itandukanye, ndetse hagatangwa n’imyambaro ku bantu batishoboye n’ibikoresho biyungurura amazi kugira ngo buri Munyarwanda agire ubuzima buzira umuze.
Itorero Home Church Rwanda ritanga amahugurwa ku bakirisito baryo kuri gahunda zo kwihangira imirimo ibakura mu bwigunge ikabageza ku iterambere mu miryango bakomokamo, ndetse buri mwaka hatangwa ubwisungane mu kwivuza ku bayoboke b’itorero n’abandi banyarwanda muri rusange barenga 1180.
Iri torero rifite amashuri y’inshuke 3 aherereye ku Gisozi mu Mujyi wa Kigali, no mu Karere ka Gicumbi yashinzwe mu rwego rwo gufasha abana b’u Rwanda kugira ejo hazaza heza.
Ubuyobozi bw’Itorero Home Church Rwanda burasaba Leta ubufatanye buhoraho, ikabafasha mu gukora ubukangurambaga mu baturage bwo kurushaho kugana amashuri yubatswe.
Abanyarwanda baributswa ko bagomba kuba abantu Imana yifuza ko baba bo, bakarangwa n’ukuri batanga urugero ku bandi , bagakorera Igihugu cyababyaye n’Imana yabaremye mu kuri no mu mwuka.
2 Comments on “Itorero Home Church Rwanda ryimakaje ubukirisito nyakuri”
-
-
Ubitumwa bukura abantu mubyaha no mubujiji nubukene nibwo butumwa bukwiye


text:
Isomo rya 1: Yonasi 4,1-11
Yonasi biramubabaza cyane, maze ararakara. Yambaza Uhoraho, avuga ati «Si ibi nari navuze igihe nari nkiri mu gihugu cyanjye? Ni cyo cyatumye mbanza guhungira i Tarishishi. Nari nzi nyine ko uri Imana y’impuhwe n’ibambe, utinda kurakara kandi ukungahaye ubudahemuka, ntukomeza umugambi wo kugira nabi. None rero, Uhoraho, nkiza ubuzima bwanjye, kuko gupfa bindutiye kubaho.» Uhoraho arasubiza ati «Ubwo koko hari impamvu ufite yo kurakara?» Yonasi ava mu mugi yicara iburasirazuba bwawo, ahiyubakira akazu, maze akugamamo izuba, ategereje ikizaba kuri uwo mugi. Hanyuma Uhoraho Imana ategeka ko hamera ikibonobono, maze kikazamuka hejuru ya Yonasi kugira ngo kimutwikire bityo kimugabanyirize akababaro. Yonasi yishimira bikomeye icyo giti. Ariko bukeye bwaho, umuseke ukebye, Imana itegeka ko haza inanda ikarya cya giti maze kikuma. Nuko izuba rirashe, Imana iteza umuyaga utwika w’iburasirazuba, izuba ricanira umutwe wa Yonasi maze araraba. Asaba gupfa, aravuga ati «Kuri jye biraruta ko napfa aho kubaho.» Uhoraho abwira Yonasi ati «Ubwo koko hari impamvu ufite yo kurakazwa n’iki giti?» Arasubiza ati «Yego, birakwiye ko ndakara byo gupfa.» Uhoraho arongera ati «Wowe ubabajwe n’iki giti utigeze uruhira cyangwa ngo ugihe gukura, kikaba cyarakuze mu ijoro rimwe, kikuma mu rindi. Naho jyewe, mbese sinkwiriye kubabazwa na Ninivi, umugi mugari, utuwe n’abantu ibihumbi ijana na makumyabiri batazi gutandukanya indyo n’imoso, hamwe n’amatungo atabarika?»
Zaburi ya 85 (86), 3-4. 5-6. 9ab-10
Nyagasani, ngirira imbabazi,
ni wowe ntakira umunsi wose.
Shimisha umutima w’umugaragu wawe,
kuko ari wowe ndangamiye, Nyagasani.
Nyagasani, wowe ugwa neza kandi ukagira ibambe,
wowe ugirira impuhwe zihebuje abakwirukira bose.
Utege amatwi, wumve isengesho ryanjye,
uhugukire ijwi ryanjye ndagutakambira.
Amahanga yose wiremeye
azaza agupfukamire, Nyagasani,
maze ahimbaze izina ryawe,
kuko uri igihangange, kandi ugakora ibitangaza,
wowe wenyine, Mana y’ukuri!
Ivanjili ya Mutagatifu Luka 11,1-4
Umunsi umwe, Yezu yari ahantu asenga. Arangije, umwe mu bigishwa be aramubwira ati «Mwigisha, natwe dutoze gusenga nk’uko Yohani yabigenjereje abigishwa be.» Nuko arababwira ati «Igihe musenga, mujye muvuga muti:
Dawe, izina ryawe ryubahwe,
Ubwami bwawe nibuze,
ifunguro ridutunga uriduhe buri munsi.
Utubabarire ibicumuro byacu,
kuko natwe tubabarira uwaducumuyeho wese,
kandi ntudutererane mu bitwoshya.»


text:
Inyigisho yo ku wa kabiri w’icyumweru cya mbere cy’Igisibo A
Amasomo: Iz 55,10-11; Z 34 (33); Mt 6,7-15
Mu Ivanjili ntagatifu, Yezu Kristu aradusaba kwitwara nk’abana b’Imana kandi koko turi bo tubikesha batisimu twahawe. Ikintu nyamukuru kiranga imyitwarire y’umwana imbere y’umubyeyi we ni ukumvira no kwizera. Umwana mwiza yumvira umubyeyi we kandi akamwizera kuko ari we akesha kubaho.
Umwana usaba igikwiye kandi akagisabana ukwizera no gushyira mu gaciro, si ngombwa ko asukiranya amagambo cyangwa se avuga menshi. Kubera ko Se iyo ari mwiza atigera afata umwana we nk’umugaragaru cyangwa umucakara, ibyo bituma nta cyo ahisha abana be mu byo atunze cyangwa mu mibereho rusange y’umuryango. Bityo umwana uzi neza ubushobozi bw’ababyeyi abasaba ikintu runaka abizeye kandi agasaba ibiri mu mushobozi bwabo.
Imana ni yo Mubyeyi w’ikirenga, udukunda byahebuje kandi wumva abana be akabaha ikibakwiye. Ku bw’impuhwe zayo, Imana Data igirira neza ababi n’abeza, abibuka kuyisaba n’abatajya babyitaho. Byongeye, hejuru yo kuduha ibyo tuyisabye igihe isanze bikwiye kandi bikenewe, Imana Data yongeraho no kuduha ibyo tutajya twibuka cyangwa dutinyuka kuyisaba, Yo ubwayo ibona ko dukeneye.
Mu byo dusaba byose, tujye twibuka kubanza no kwibanda ku gukuza Imana. Igisabisho cy’ibanze kandi gihuye n’itegeko rya mbere mu y’Imana ni iki: Dawe, izina ryawe niryubahwe. Twese tugomba gusaba ko ugushaka kw’Imana gukorwa mu buzima bwacu bwa buri munsi. Umugambi wayo ubanzirize ibyo nkora, kandi byose mbikore mu murongo wayo, mbisoreze muri yo. Byose bibe mu gushaka kwayo.
Ibi bihuye n’itegeko nyamukuru twahawe ryo gukunda Imana n’umutima wacu wose, uko turi kose n’ibyacu byose. Imana igire umwanya w’ikirenga mu buzima bw’abemera. Erega ni na cyo twasezeranye tubatizwa: twasezeranye guhigika Sekibi n’ibirwanya Imana na muntu byose, dusezerana gukurikira Yezu Kristu no kumwamamaza.
Igisabisho cya kabiri tugomba kwitaho mu mubano wacu na Data, gishamikiye ku cya mbere. Uwakunze Imana Data, ntatana no gukunda uwo Imana yiremeye mu ishusho ryayo. Yezu ati nukunda Imana n’uwo uri we wese, uzanakunde na mugenzi wawe nk’uko wowe ubwawe wikunda. Bimwe mu bigaragaza ko dukunda Imana koko, ni uko twihatira gusangira no gusaranganya rya funguro rya buri munsi, n’abashonji. Ni uko kandi tubabarira abaducumuyeho tugiriye ko natwe Imana yatubabariye mu mwana wayo Yezu Kristu.
Bavandimwe, tworohere Imana maze itwiyoborere. Dukomeze tugire igisibo Gitagatifu. Yezu Nyirineza naza azadusangane impuhwe n’urukundo.
Padiri Théophile NIYONSENGA /Espagne


text:
Umuyobozi w’Ishami ry’Umuco mu Nteko Nyarwanda y’Ururimi n’Umuco(RALC), Dr. Jacques NZABONIMPA avuga ko mu bihugu by’amahanga Slay queens ari abategarugori bafite akazi babashije kwigira barangwa n’umuco wo kwereka abababona ko bameze neza babinyujije mu myambarire, imodoka bagendamo n’ibindi bitandukanye bityo agasaba abanyarwanda badafite akazi bari kujya mu ba slay queens, kwirinda kwiyandarika ahubwo bakazirikana ko kwigira ari indangagaciro y’Abanyarwanda idasigana no kwiyubaha.
Muri iyi minsi iyo usuye imbugankoranyambaga nka instragran; facceebook na youtube usanganizwa amashusho cyangwa amafoto ya bamwe mu bakobwa bamaze kumenyekana ko biyita cyangwa bitwa ‘slay queens’, bagaragaza ko babayeho ubuzima buhenze, yaba imyambarire cyangwa aho basohokera. Uko babayeho n’aho bakura amafaranga abafasha kugaragara nkaho babayeho neza, ntibivugwaho rumwe n’ababakurikirana umunsi ku munsi.
Mu kiganiro kihariye umunyamakuru w’ishusho.org, yagiranye n’Umuyobozi w’Ishami ry’Umuco muri RALC, Dr. Jacques NZABONIMPA agaragagaza ko aba barikwigaragaza nk’aba slayqueen mu Rwanda barikubikora nabi, abishingiye ku kuba abenshi usanga nta kazi bafite mu gihe mu bihugu by’amahanga ngo “ slay queen” aba afite akazi kazwi kandi yarabashije kwigira.
Yagize ati : “uriya muco w’aba Slayquen, mu bindi bihugu baba ari abantu, abakobwa cg muri make abategarugori baharanira kwigira icyambere cyo no kubaho neza, bagakora uburyo ubwo aribwo bwose bagakora ariko biyubaha bakambara neza.”
Akomeza agira ati : “Rero ikigaragara nuko mu Rwanda hari abakobwa binjiye muri uwo muco w’amahanga nyine bakawujyamo badafite akazi ariko hanze(mu bindi bihugu) ni abakobwa bafite akazi baharanira kwigira, noneho bakereka n’abandi ko bashoboye kwiteza imbere bo ubwabo, bakabyerekana ari mu myambarire, mu modoka bagendamo bavanye mu maboko yabo. Ubwo rero igihari hano urabona ko abarikubijyamo barikubijyamo nabi.”
Dr.NZABONIMPA avuga ko atari abakobwa batandukiriye gusa, ngo hari n’abangu abona basigaye bafite umuco nk’uwo abiyita slay queen , ingingo aheraho abasaba kwibuka no kuzirikana ko Kwigira ari indangagaciro y’abanyarwanda idasigana no kwihesha agaciro, bagashishoza mugihe bigana ibyo babona ku mbuga nkoranyambaga.
Yagize ati: “ufite gushakisha, ari ubwo bukire, ari ayo mafaranga, ari ya myambarire ubona kuri social media(Imbuga nkoranyambaga) ukayashakisha nabi bikarangira nabi […] Ntanubwo biri mu bakobwa gusa, abahungu bo sinzi ukuntu tuzabita, niba ari ba ‘slay king!’ ntabwo mbizi uko tuzabita. No mu bahungu birimo ugasanga hari abahungu b’imburamukoro ariko icyo tubakangurira ni ukwigira ariko ukigira utiyandaritse, utitesheje agaciro”
Bamwe mu bavugwa ko ari slay queens twabashije kuganira , twirinze kugaragaza amazina yabo, bahuriza ku kuvuga ko bakora akazi ko kwerekana imideri gusa ngo baterwa ipfunwe nuko hari abadahwema kubashyira mu majwi babita imburamukoro bakabashinja ko biyerekana bagamije gukurura abagabo ngo babacutse utwabo, icyo bamwe bita “gukura ibyinyo” abagabo. Nyamara bo bavugako biyerekana kubwo kumurika imideri ntakindi baba bagamije.
Imibereho y’aba bakobwa bamaze kumenyekana nka slay queens, barimo abadatinya kwifotoza bagaragaza ubwambure bwabo nyamara ngo bihabanye n’indangagaciro z’Abanyarwanda, no kuba bashinjwa ubusambanyi, ubusinzi nicyo bamwe bita “gukura ibyinyo”, mu mboni za besnhi ngo bituma bafata slayqueen nk’umukobwa wataye umuco.
Ku ruhande rw’urubyiruko Twaganiriye ruri kurangiza amasomo muri kaminuza y’u Rwanda, rugaragaza ko hatagize igikorwa, iyi myitwarirere y’abiyita aba Slay queen ku mbuga nkoranyambaga , yakwandura no mu bakiri bato, bakabikurana bikaba byangira ingaruka ku gihugu, umubare w’ abari b’u Rwanda batakaza indangagaciro yo kwigira ukiyongera.
Ku ruhande rwa RALC ibamara impungenge ivuga ko ihora ibatoza uguharanira kwigira no kwirinda kwiyandarika. igasaba ubufatanye mu ngeri zose uhereye mu muryango bwo kwigisha no kwimakaza indangagaciro Nyarwanda, kugirango abigana umuco runana mvamahang bage babikora mu buryo butabatesha agaciro.


text:
Inzu Yo Kuriramo Kwerekana uruhare rwubwubatsi mugikorwa cyo gukiza, Inzu y Igiti ya Elizabeth ni pavilion nshya yo gusangiriramo ingando yubuvuzi i Kildare. Gukorera abana bakira indwara zikomeye umwanya ukora oasisi yimbaho hagati yishyamba ryimeza. Sisitemu ifite imbaraga ariko ikora ya diagrid igizwe nigisenge kigaragaza, kirabagirana cyane, hamwe n’ibara ryinshi ryuzuye amabara, bigashyiraho umwanya wo gusangirira imbere ugirana ibiganiro n’ikiyaga n’ishyamba bikikije. Guhuza byimbitse na kamere murwego rwose biteza imbere abakoresha ihumure, kuruhuka, gukira, no kuroga.
Izina ry'umushinga : Elizabeth's Tree House, Izina ryabashushanya : McCauley Daye O'Connell Architects, Izina ry'abakiriya : Barretstown Camp.
Igishushanyo gitangaje nuwatsindiye igihembo cya feza mu marushanwa yo kwerekana imideli, imyambaro n'imyenda. Ugomba rwose kubona ibihembo bya silver byegukana ibishushanyo mbonera bya portfolio kugirango umenye ubundi buryo bushya, bushya, umwimerere kandi uhanga, imyambarire n'imyenda.


text:
Umva uyu muvugo mu majwi n’amashusho. Reba iyi video iri munsi aha. (The video has English translation)
Uyu muvugo ugamije kwifatanya n’Abacitse ku icumu rya Jenoside yakorewe Abatutsi, cyane abagiheranwe n’agahinda. Ngamije kubera ko batari bonyine kandi ko impamvu z’agahinda kabo zumvikana.
Icyitonderwa: Nubwo ishingiye ku mateka yabayeho, inkuru iri muri uyu muvugo ni igitekerezo. Si amateka bwite y’umwanditsi A. Happy Umwagarwa.
© 2020 A. Happy Umwagarwa
All Rights Reserved.
Agahinda
Agahinda ni inshuti itajya insiga
Makumyabiri n’imisago tugendana
N’iyo ndi kumwe n’abandi ntikahava.
Njye na ko turi abadatana.
Agahinda kanjye twibanira bucece
N’iyo hagize igikoma ndanuma
Ngo ng’aha ntitwa uwahungabanye
Hatagira umbaza ibyo kwihangana.
Ese ko agahinda kadasobanurwa,
Muragira ngo mbabwire ngo iki?
Mugira ngo nintabana n’agahinda,
Mbane na nde ko bose bashize.
Mu mihanda nyabagendwa, turagendana
Mu birori aho imfura ziteraniye singasiga,
Nkizihirwana inseko bakagirango turi kumwe
Ntibamenye ko ndimuseka ashira
Agahinda kiturira mu magufa yanjye
Kakayavunagura numva sinkome,
Aho kuniha nkahanika nkaririmba
Abanyumva bati aragorora umuhogo
N’iyo ngaragiwe mba nkikijwe n’agahinda
Irungu ryanjye ntirikangwa n’agakungu
N’iyo abandi baseka ndareba nkabura abanjye
Nkabura uwampetse, nkabura abo twareranywe
Iyo ngize ngo ndaryamye sintora igitotsi
N’iyo ndose nkababona bose nkanezerwa,
Birangira tugaramye mu muvu w’amaraso
Imihoro n’ubuhiri bituri hejuru.
Erega ubwo kandi uraje umbwire ngo ndakabya,
Winyibutsa ko hashize imyaka ishyira mirongo
Wimbwira iby’agaciro no kwiyubaka
Oya rwose wimbuza kurira utarampojeje.
Erega ibyo byiza unyereka ndabireba
Amatara atatse imihanda isize amabara,
Abeza b’i Rwanda buje icyusa n’ubumanzi
Ariko iyo si ntabwo ari yo njye ntuyemo.
Isi ngendamo si yo si ntuyemo,
Iyo ntuyemo njye ndayibona ariko wowe ntuyizi
Mu bakobwa beza b’i Kigali nabuzemo Nyange,
Mu bihangange by’ubu, nabuzemo Rwema.
Akazu k’iwacu kari gato gatatswe n’isuku
Abishi b’abantu bahinduye iwacu itongo
Uru ruzu ndarugenda rukanshobera
Data na Mama barara he? abavandimwe bari he?
Harya uyu munsi ni iya 7 Mata ?
Cya gitondo urupfu rwatwigabije rukaturya
Ababisha baririmba ngo isi n’ibyayo ni ibyabo
Ngo twe iteka twaciriwe ni ugutsembwa.
Uyu munsi twese turagira tuti, « Kwibuka »
Ndibuka, ndibuka, kandi ndibuka rwose
Ndibuka abanjye ntigeze nibagirwa
Ndibuka urukundo nkababazwa n’urwango
Ariko nkundira na njye nkwibarize
Ese na we uribuka ?
Wibuka abacu bazize izina batiyise?
Wibuka abacu bazize urwango?
Ese ko twibuka twiyubaka,
Wansanze tukanibuka twubaka
Tukubaka ubumuntu n’ubuntu
Tukubaka ineza itamba amahoro.
Dore njye agahinda kanciye intege,
Ariko niba wowe ukibasha guhaguruka,
Nkundira twubake muntu, agwize inema
Maze yange urwango akunde urukundo
Uyu munsi ni iya 07 Mata, turibuka,
Cya cyago cya Jenoside yakorewe Abatutsi,
Abacu i Rwanda bazize izina batihaye
Abo duhuje umurage w’Ubunyarwanda.
Uyu munsi ni iya 07 Mata, turibuka
Turibuka abavandimwe, turibuka ababyeyi
Ariko kandi turibuka u Rwanda n’abarwo
Cyo ngwino tururinde guhogora.
Dore kandi nari nihanganye none biranze
Agahinda karanize ngo nindekere aho
Guhungabana byo ndabisanganywe
Ariko reka nifate ntahahamuka.
Komera uwacu kandi utwaze gitwari
Ugire ubutwari butari ubwa kagarara,
Ahubwo ugire ubutwari buharanira icyiza,
Uburenza impinga ikibi ahataba abantu.
Nitwa Umwagarwa


text:
Umuryango wa Ibuka uracyavugira Abatutsi barokotse cyangwa wahindutse UMURENZAMASE w’Agatsiko k’Indobanure ziri ku butegetsi ?
Nsomye inkuru yanditswe ku rubuga igihe.com numva agahinda karanyishe ! None mbonye ntashobora kwihaganira gukomeza guceceka.
Ndasaba Umuryango IBUKA ko warekera aho gushinyagurira abantu, dore ko abayobozi bawo bakunze kujya bivugira ibyo bashatse twese tukicecekera. Bakomeje kutwumvisha ko nta wundi muntu waguye mu mujyi wa Kigali uretse Abatutsi bazize jenoside mu 1994, ariko ntaho bihuriye n’ukuri ! None se twemere ko Kigali yari ituwe n’Abatutsi gusa ? Twemere ko mu ifatwa rya Kigali nta muhutu n’umwe wahaguye ? None se bo imirambo yabo yashyinguwe he ngo tuhamenye ? Kereka niba IBUKA ifite ubundi bushobozi tutazi bwo guhindura no guha ubwoko bwa Tutsi imirambo yose y’abanyarwanda!
Aho ibihe bigeze IBIKA nisigeho gukina abantu ku mubyimba, yabonye igihe gihagije cyo kubikora, nishake ikindi kizima ikora niba ntacyo igifite, isezere ifunge imiryango. Dore ikinyoma kimbereye imbarutso yo kwerekana amwe mu manyanga ya IBUKA:
1. Abantu biciwe muri « Hotel Tech » mu mpera y’ukwezi kwa Nyakanga 1994.
Abantu biciwe mu nyubako y’uwitwa Theodose Barakengera si Abatutsi nk’uko Dr Dusingizemungu uyobora IBUKA muri iki gihe ashaka kubyemeza abantu !
Twafashwe n’abasilikari ba FPR ikimara kugera muri Kigali. Badutoraguye hirya no hino muri REMERA aho badusanganga mu mazu twihishemo, twaranze guhunga. Twibwiraga ko ubwo tutijanditse mu bwicanyi, Ubutegetsi bushya bwa FPR buzatureka tukabuyoboka, tukiberaho mu gihugu gishya. Muri iyo nyubako ya Theodose Barakengera twahafungiwe turi abasore b’Abahutu bagera kuri 30 bize amashuri, abenshi bigaga muri Kaminuza I Butare. Uretse njye n’undi musore w’incuti yanjye witwa Honoré Kanyamibwa twigaga i Mburabuturo twakomokaga Gitarama, abandi hafi ya bose bakomokaga i Byumba.
Uwo nibuka cyane n’umusore wigaga mu Seminari nkuru i Kabgayi witwaga MUGIRANEZA Ildefonse wari kumwe na babyara be 3. Uwo musore ni we wadufashije kwitegura neza urupfu.
Yatwigishije kuvuga amasengesho y’ishapule, akajya aturirimbira nijoro, tukarara muri ibyo, bikadufasha kwihanganira ingoyi twirirwagaho tukayiraraho! Batwicishije inzara n’inyota mu gihe kirenga icyumweru. Umunsi wo kutwica ugeze, wagira ngo amashitani yose yo mu muriro ni yo yatumanukiyeho. Mbega abasirikari b’abagome! Bafataga umusore bakamushishimura umubiri wose na za bayoneti, bakamukuramo amaso, bakamukatagura nk’ababaga itungo. Mugiraneza yashize ubwoba abasaba imbabazi ngo nibura batwice batatugaraguye, ahubwo baturase birangire vuba. Barabyanze ariko we bahita bamukubita ubuhiri mu mutwe, incuro imwe gusa, agwa aho nta gusamba. Sinshidikanya ko Imana yamwakiriye.
Nyuma y’urupfu rwa MUGIRANEZA iyicarubozo ryarakomeje. Ibyo kandi bakabikora buke buke batihuta, mbese basaga n’abaryoherwa no kumva uko twagongeraga, umuntu yamara kuvamo umwuka bakaroha ubushingwe busigaye mu byobo bigera kuri bitatu byari aho, barangiza bagatera za gerenade mu cyobo baroshyemo imirambo kugira ngo bizere ko bapfuye koko!
Nyamara burya koko ntabapfira gushira ! Bangezeho mu banyuma, nkizwa n’amazuru yanjye! Nabemeje ko ndi Umututsi, mbona barandetse, mponoka ntyo! Ibyanjye ni inkuru ndende, ari ngombwa , nazabigenera umwanya wabyo !
2. Ukuri ni ukuhe ?
Abasore batabye mu byobo biri muri iriya nyubako si Abatutsi bazize jenoside. Ni abasore b’Abahutu bajijutse, bifuzaga kuyoboka ubutegetsi bushya bagakorera igihugu cyabo. Ntibagize ayo mahirwe.
Niba kuri Hotel Tech hagomba kubakwa urwibutso, nirwubakirwe abo basore b’inzirakarengane bahaguye ariko nibura handikweho amazina ya Mugiraneza Ildefonse na Honoré Kanyamibwa kuko ari bo nibuka neza amazina. Naho niba ari urwibutso rwo gushinyagurira abishwe na FPR, narwo ubwo tuzarufata dutyo, igihe kigira ibyacyo!
Reka nsoze nibarize Dr. Jean Pierre Dusingizemungu, umuyobozi wa IBUKA:
(1) Urwibutso rwa Gisozi rwaba rwaruzuye ku buryo mukenera kubaka igitaraganya urundi rwibutso rw’abantu 15(?) gusa, kandi mutazi ? Nta kindi cyihishe inyuma y’uru rwibutso rudasanzwe mushaka kubaka mu buryo budasobanutse ?
Ababishinzwe babisuzume neza, hari izindi mpamvu mbisha zihishe inyuma y’ayo magufa! Ubwo byanze bikunze hari Banyakugorwa Agatsiko kenda kwambura ibyabo!
(2) Ubu se ntibigaragaye ko ibyo mukora mutabiterwa n’icyubahiro mufitiye abanyarwanda bishwe, ahubwo iyo mwiriza biba ari ya marira y’ingona, mushishikajwe gusa no kurengera inyungu z’Agatsiko kari ku butegetsi ? Wasobanura ute ko mwiyemeza kurira mutyo mutazi n’uwapfuye ? Keretse niba muri abana b’ibitambambuga babona umurambo uwo ariwo wose bakarira!
(3) Niba mushaka kongera umubare w’abiciwe mu mugi wa Kigali muri raporo zanyu, nimucukure Kanombe yose, Kicukiro na Remera, kuko abasilikari ba FPR-Inkotanyi bahatabye Abahutu benshi.
Njye navuze ibyo nahagazeho, ubizi ukundi nawe azabigaragaze.
Maniraguha Timote
Kampala, Uganda.
In HYPERLINK « http://www.leprophete » http://www.leprophete, le 22/7/2011
HYPERLINK « http://leprophete.fr » t « _blank »Samuel (mardi, 26 juillet 2011 22:12)
Jye mbibarize gato
Mwambwira ba bantu bo mu Biryogo ahatari haratemwe imiyenzi bavugagako bavanze na za gerenade barashyinguwe?
Ese bashyinguwe ku Gisozi ni mu makaritsiye, byarangiriye mu binyamakuru? byifashe bite?


text:
Umunsi ku wundi umurimo w’ivugabutumwa rinyuze mu ndirimbo ugenda waguka. Abitangiye uyu murimo baragenda biyongera haba mu bagore cyangwa mu bagabo.
Annette Murava ni umwe mu banyempano mu kuramya Imana, bari kuzamuka neza, uhereye ku buryo bw’imiririmbire ye ndetse n’uko yandika ibihangano bye, bigakora ku mitima benshi.
Uyu muhanzikazi yabwiye IGIHE ko kuririmba ari impano yavukanye ariko ikaza kugenda irerwa, ndetse irakura.
Yagize ati “Umuziki wo kuririmba ku giti cyanjye nawutangiye mu 2015, ariko impano y’umuziki yanjemo kera nkiri umwana muto ariko numva mbikora bisanzwe. Mu 2010 natangiye kujya ndirimbo mu makorali, ntangira kujya njya muri studio n’abandi bantu mu 2014 mbona ko mfite impano kandi nanayikoresha neza. Nyuma y’umwaka ndabitangira.”
Uyu mukobwa ufite indirimbo enye kugeza ubu, avuga ko guhimba kwe kwibanda cyane ku kuvuga Imana no gukomera kwayo.
Ati “Mu guhimba kwanjye hagenda habamo impinduka bitewe n’icyo Imana ishaka. Nkunda kuvuga kuri Yesu Kirisito cyane, nkavuga uburyo Imana ihambaye. Ariko indirimbo nyinshi mfite zibanda cyane na none ku gakiza. Icyo Imana inshyizemo ndagitanga.”
“Intego yanjye ni ukugira ngo ivugabutumwa ryanjye rigire umumaro. Twamamaze ubutumwa bw’Imana kandi bugere ku bantu bose. Ndifuza ko imitima y’abantu iruhuka, bityo igakira . Abantu benshi baruhiye mu byaha bakakira agakiza .”
Annette Murava ubusanzwe asengera muri Eglise Vivante i Kabuga. Aherutse gushyira hanze indirimbo yise ‘Urahebuje’, yanditse mu 2016, ari mu masengesho.
Yavuze ko icyo gihe yumvise muri we hajemo amagambo y’uko akwiriye kwamamaza Yesu mu batamuzi.
Ati “Indirimbo ikubiyemo ubutumwa bwo guha icyubahiro Uwiteka, kuvuga ko Imana iri hejuru ya byose, buri wese uyumva akumva ko uri hejuru ari Imana. Ikubiyemo gukomera kw’Imana.’’
Annette Murava yakoze izindi ndirimbo zirimo ‘Imboni’ n’izindi zikunda kwifashishwa mu bihe byo kuramya mu matorero atandukanye.
URAHEBUJE BY Annette Murava 2020
Source: Igihe.com
[email protected]


text:
UMUSOMYI WA BIBILIYA, Kuwa kabiri, taliki 21. Gicurasi 2019
Yanditswe na: Ubwanditsi
2019-05-21 07:16:53
UMUSOMYI WA BIBILIYA, ni igitabo gitegurwa n’UMURYANGO W’ABASOMA BIBILIYA MU RWANDA (Ligue Pour la Lecture de la Bible), kigamije gufasha abantu guhura n’Imana buri munsi mu ijambo ryayo. Kuri uyu wa gatanu, taliki ya 21, Ukwezi kwa gatanu, turasoma mu Abaroma 6.1-11
1. Nuko tuvuge iki? Tugumye gukora ibyaha ngo ubuntu busage?
2. Ntibikabeho! Mbese twebwe abapfuye ku byaha, twakomeza kuramira muri byo dute?
3. Ntimuzi yuko twese ababatirijwe muri Yesu Kristo, twabatirijwe no mu rupfu rwe?
4. Nuko rero, ku bw’umubatizo twahambanywe na we mu rupfu rwe, kugira ngo nk’uko Kristo yazuwe n’ubwiza bwa Data wa twese, abe ari na ko natwe tugendera mu bugingo bushya.
5. Ubwo twateranijwe na we gusangira urupfu nk’urwe, ni ko tuzaba duteranijwe na we gusangira kuzuka nk’ukwe.
6. Kandi tumenye iki, yuko umuntu wacu wa kera yabambanywe na we, kugira ngo umubiri w’ibyaha ukurweho, twe kugumya kuba imbata z’ibyaha,
7. kuko uwapfuye aba atsindishirijwe ibyaha.
8. Ariko niba twarapfanye na Kristo twizera yuko tuzabanaho na we,
9. kuko tuzi yuko Kristo amaze kuzuka atagipfa, urupfu rukaba rutakimufiteho urutabi.
10. Urwo rupfu yapfuye yarupfuye rimwe risa ku bw’ibyaha, ariko ubwo ariho, ariho ku bw’Imana.
11. Abe ari ko namwe mwiyumvamo ko mwapfuye ku byaha, mukaba muriho ku Mana muri Kristo Yesu.
Ibibazo bidufasha gusobanukirwa umusomyi
2. Ibyo nsomye biranyigisha iki
Ku Mana Data wa twese?
Kuri Yesu kristo?
Ku Mwuka wera?
Ubusobanuro bw’umusomyi
Tugumye gukora ibyaha ngo ubuntu bugume busage? (1): Kuba gukizwa ari ubuntu ntibiduha umudendezo wo gukora ibyaha. Ahubwo ahari ubuntu bw’Imana, haba hari imbaraga z’Imana zidusunikira gutera umugongo imirimo ya kamere (Tito 2.11-12). Niba ukibaswe n’ibyaha, kubaha Imana kukaba kutari muri wowe, suzuma neza niba waramaze guha Yesu Kristo ubuzima bwawe ngo abuyobore. Ku bw’umubatizo twahambanywe nawe mu rupfu rwe (4): Umubatizo si umuhango gusa ukorerwa umuntu wemeye kuba Umukristo; ahubwo ni ikimenyetso cy’uko umuntu yamaze guhindurwa icyaremwe gishya na Kristo (2Kor.5.17). Mbese iyo witegereje imibereho yawe, ubona hari itandukaniro hagati ya mbere na nyuma yuko ukizwa? Zirikana ko Ubuzima bw’Umukristo bukwiriye kurangwa n’imbuto z’Umwuka Wera (Gal.5.22-23). Indirimbo263 Gushimisha
[email protected]